text:
Monday, February 29, 2016
रूसी उपन्यास "कालापानी", भाग-1; अध्याय-11: नाटक मंचन
कालापानी
(साइबेरिया में जेल के जिनगी)
भाग-1; अध्याय-11: नाटक मंचन
क्रिस्मस उत्सव के तेसरा दिन, साँझ के, हमन्हीं के थियेटर में पहिला नाटक मंचन होलइ [1] । प्रबंधन लगी प्रारंभिक दौड़-धूप, शायद, बहुत हलइ, लेकिन अभिनेता लोग सब भार खुद पर ले लेते गेले हल, ओहे से हमन्हीं बाकी सब्भे के एहो नयँ मालूम हलइ - मामला कउन स्थिति में हइ ? ठीक-ठीक कउची कइल जा रहले ह ? एहो ठीक से नयँ जानऽ हलिअइ, कि कउन नाटक के मंचन होतइ । अभिनेता ई सब दिन, काम पर बाहर गेला पर, यथासंभव जादे से जादे पोशाक संग्रह करे के प्रयास कइलके हल । बकलूशिन, हमरा से मिलला पर, खाली खुशी से अपन अँगुरी तोड़ऽ हलइ । लगऽ हइ, मेजर के भी ठीक मूड में पावल गेलइ । लेकिन हमन्हीं बिलकुल अनजान हलिअइ, कि ओकरा थियेटर के बारे मालूम हइ कि नयँ । अगर जानऽ हलइ, त की ऊ औपचारिक रूप से अनुमति दे देलके हल, कि फेर खाली चुप रहे के निर्णय कर लेलके हल, कैदी लोग के मनोरंजन के प्लान लगी अपन हाथ लहरा देलके हल, जाहिर हइ, कि खाली ई बात के पक्का करके कि सब कुछ यथासंभव ठीक-ठाक रहइ? हमरा लगऽ हइ, ऊ थियेटर के बारे जानऽ हलइ, अइसन नयँ हो सकऽ हइ कि नयँ जान सकऽ हलइ; लेकिन बीच में टाँग अड़ावे लगी नयँ चाहऽ हलइ, ई सोचके, कि अगर ऊ प्रतिबंध लगावऽ हइ, त परिस्थिति आउ बत्तर होतइ - कैदी लोग शरारत करे लगी आउ पीए लगी शुरू कर देते जइतइ, ओहे से कहीं जादे बेहतर ई होतइ, कि ओकन्हीं के कोय चीज में व्यस्त रहे देल जाय । लेकिन हमर अनुमान हइ कि मेजर के दिमाग में अइसन तर्क खाली ई कारण से हो सकऽ हलइ, कि ई सबसे स्वाभाविक हइ, सबसे विश्वसनीय आउ विवेकपूर्ण हइ । एहो कहल जा सकऽ हइ - कि अगर कैदी लोग के उत्सव के दौरान थियेटर, चाहे अइसने तरह के कउनो चीज व्यस्त रक्खे के माध्यम नयँ होते हल, त खुद प्राधिकारी के एकरा बारे सोचे पड़ते हल । लेकिन चूँकि हमन्हीं के मेजर के सोच, शेष मानव जाति के सोच के अपेक्षा, बिलकुल विपरीत हलइ, त ई बहुत संभव हइ, कि हम खुद पर बड़गो पाप ले रहलिए ह, ई मानके, कि ऊ थियेटर के बारे जानऽ हलइ आउ एकर अनुमति दे देलके हल । मेजर जइसन अदमी के सगरो केकरो न केकरो दबावे के हलइ, कुछ चीज से दूर कर देवे के, केकरो अधिकार से वंचित कर देवे के हलइ - एक शब्द में, कहीं व्यवस्था स्थापित करे के हलइ । इ संबंध में ऊ पूरे शहर में मशहूर हलइ । एकरा से ओकरा की मतलब हलइ, कि ठीक ई पाबंदी के चलते जेल में कोय उपद्रव खड़ी हो सकऽ हलइ ? उपद्रव पर दंड के विधान हइ (हमन्हीं के मेजर नियन सोचे वला लोग हइ), आउ बदमाश कैदी लोग खातिर कड़ाई आउ सतत शब्दशः कानून के अनुपालन - बस एतने हइ, जेकर जरूरत हइ ! कानून के ई अनाड़ी निष्पादक के बिलकुल समझ में नयँ आवऽ हइ, आउ न समझे के हालत में रहऽ हइ, कि बिन तार्किक आधार के, बिन एकर भाव समझले, खाली एकर शब्दशः अनुपालन, सीधे अव्यवस्था पैदा करऽ हइ, आउ कभियो दोसर चीज के कारण नयँ बनले ह । "ई तो कानून में कहल गेले ह, त आउ अधिक की चाही ?" ओकन्हीं बोलऽ हइ आउ वास्तव में अचंभित हो जा हइ, कि ओकन्हीं से आउ कुछ के माँग कइल जा हइ, कानून के अलावे, विवेकपूर्ण तर्कशक्ति आउ विवेकशील दिमाग । ई अंतिम वला विशेष करके ओकन्हीं में से कइएक लोग के अनावश्यक लगऽ हइ, आउ निंदनीय विलासिता, प्रतिबंध, असहनीयता ।
लेकिन मामला जे कुछ रहइ, वरिष्ठ सर्जेंट कैदी लोग के विरोध नयँ कइलकइ, आउ ओकन्हीं के एहे तो चाही हल। हम तो निश्चयपूर्वक कहबइ, कि थियेटर आउ ई बात के कृतज्ञता कि एकर अनुमति देल गेलइ - कारण हलइ, कि जेल में छुट्टी के दौरान एक्को गंभीर अव्यवस्था के घटना नयँ होलइ - एक्को हिंसात्मक झगड़ा नयँ, एक्को चोरी-चमारी नयँ । हम खुद ई बात के गोवाह हलिअइ, कि रंगरेली मनावे वलन चाहे झगड़ा-झंझट करे वलन के कैदी लोग खुद शांत कर देते जा हलइ, खाली ई कारण से कि थियेटर पर प्रतिबंध लगा देल जइतइ । सर्जेंट कैदी लोग से ई वचन ले लेलके हल, कि सब कुछ शांत रहतइ आउ लोग निम्मन से व्यवहार करतइ । ओकन्हीं खुशी से सहमत हो गेते गेले हल आउ पवित्रतापूर्वक देल वचन के पूरा करते गेलइ; ओकन्हीं ई बात से बहुत आनंदित भी होलइ, कि ओकन्हीं के बात पर विश्वास कइल गेलइ । तइयो ई कहल जा सकऽ हइ, कि थियेटर के अनुमति देवे में प्राधिकारी के निश्चय ही कुछ खर्च नयँ होलइ, कोय चंदा वगैरह नयँ । पहिलहीं से कोय जगह के छेंकल-छाकल नयँ गेलइ - कुल्लम कोय पनरह मिनट में स्टेज बना लेवल आउ ओकरा हटा लेवल जा सकऽ हलइ । नाटक डेढ़ घंटा चललइ आउ अगर अचानक उपरे से औडर अइते हल नाटक मंचन के बन करे लगी - त मामला एक पल में निपटा देल जइते हल । पोशाक सब कैदी के संदूक में नुकावल हलइ । लेकिन ई बात कहे के पहिले कि थियेटर कइसे स्थापित कइल गेलइ आउ पोशाक कउन प्रकार के हलइ, थियेटर के विज्ञापन के बारे बतावे लगी चाहबइ, मतलब ठीक-ठीक कइसन नाटक के मंचन कइल जाय के प्रस्ताव हलइ ।
वस्तुतः कोय लिखित विज्ञापन नयँ हलइ । दोसरा आउ तेसरा नाटक के एगो विज्ञापन, हलाँकि, निकसलइ, जे बकलूशिन द्वारा लिक्खल गेले हल - जे भलमानुस अफसर लोग आउ साधारणतः उदार आगंतुक लगी हलइ, जे हमन्हीं के पहिलौका नाटक के मंचन के अवसर पर अपन उपस्थिति से हमन्हीं के थियेटर के सम्मान प्रदान करते गेलथिन हल । अर्थात् - भलमानुस लोग में से साधारणतः गार्ड अफसर आवऽ हलइ, आउ एक तुरी खुद गार्ड के कमांडर अइले हल । एक तुरी इंजीनियर अफसर भी अइले हल; त एहे आगंतुक लोग के आवे के संभावना के ध्यान में रखके विज्ञापन तैयार कइल गेले हल । ई मान लेल गेले हल, कि थियेटर के कीर्ति, किला में दूर-दूर तक गुँजतइ आउ शहरो में, विशेष करके ई कारण से कि शहर में कोय थियेटर नयँ हलइ । अफवाह हलइ, कि एक नाटक के मंचन (शहर के) शौकिया लोग के द्वारा कइल गेले हल, आउ बस (बात एतने तक रह गेलइ) । कैदी लोग, बुतरू नियन, जरिक्को सनी सफलता पर खुश हो जा हलइ, घमंड भी करऽ हलइ । "वस्तुतः केऽ जानऽ हइ", ओकन्हीं सोचऽ हलइ आउ अपने आप से आउ आपस में बोलऽ हलइ, "शायद, सबसे उच्च अधिकारीवर्ग के मालूम पड़तइ; त उनकन्हीं अइते जइता आउ देखता; तखने उनकन्हीं के पता चलतइ, कि कैदी लोग कउन प्रकार के हकइ । ई साधारण सैनिक के नाटक मंचन नयँ हइ, कोय प्रकार के हौआ के साथ, तैरते नाय के साथ, एन्ने-ओन्ने घुमते भालू आउ बकरी के साथ । हियाँ परी वास्तविक अभिनेता सब उच्चवर्गीय हास्य नाटक खेलते जा हइ; अइसनका थियेटर शहरवो में नयँ हइ । जेनरल (सेनापति) अब्रोसिमोव के हियाँ एक तुरी, कहल जा हइ, नाटक मंचन कइल गेले हल आउ अभियो होतइ; लेकिन शायद खाली पोशाक के मामले में ओकन्हीं हमन्हीं से बेहतर होतइ, लेकिन संवाद (dialogue) के मामले में, अभियो केऽ जानऽ हइ, शायद हमन्हीं बेहतर करबइ ! शायद ई बात गवर्नर तक पहुँचतइ, आउ - शैतान कउन मामले में मजाक नयँ करऽ हइ ? - शायद, खुद्दे आके देखे लगी चाहथिन । शहर में तो कोय थियेटर नयँ हइ ..." एक शब्द में, कैदी लोग के कल्पना, विशेष करके पहिलौका सफलता के बाद, छुट्टी के दौरान अइसन चरमोत्कर्ष तक पहुँचलइ, कि लगभग पुरस्कार चाहे कठोर श्रम के अवधि में रियायत तक के कपोल-कल्पना करे लगते गेलइ, हलाँकि साथे-साथ खुद्दे ओकन्हीं लगभग अपने आप पर सु-स्वाभाविक रूप से हँस्से लगलइ । एक शब्द में, एकन्हीं बुतरू हलइ, बिलकुल बुतरू, ई बात के बावजूद, कि ई बुतरुअन में से कुछ के उमर चालीस साल के आसपास हलइ । लेकिन, ई बात के बावजूद, कि कोय विज्ञापन (पोस्टर) नयँ हलइ, मंचन कइल जाय वला नाटक के मुख्य रूपरेखा हमरा पहिलहीं से मालूम हलइ । पहिलौका नाटक हलइ - "फ़िलात्का आउ मिरोश्का - दू प्रतिद्वंद्वी" [2] । बकलूशिन मंचन के एक सप्ताह पहिलहीं हमरा सामने शेखी बघार रहले हल, कि खास फ़िलात्का के भूमिका, जे ऊ अपन उपरे लेलके हल, अइसन प्रस्तुत कइल जइतइ, कि जइसन सांक्त-पितिरबुर्ग के थियेटर में भी कभी नयँ देखल गेले ह । ऊ बैरक सब के चक्कर मारते रहऽ हलइ, क्रूरतापूर्वक आउ निर्लज्जतापूर्वक, लेकिन साथे-साथ बिलकुल सुस्वाभाविकता से, आउ कभी-कभी कुछ तो "थियेटर के अनुसार" कह देइ, मतलब नाटक में अपन भूमिका के अनुसार - आउ सब लोग हँस पड़इ, चाहे ओकर बोलल संवाद हास्यजनक रहइ, चाहे नयँ । तइयो ई स्वीकार कइल जाल चाही, कि हियाँ भी कैदी लोग खुद के नियंत्रण में आउ अपन गौरव के सुरक्षित रख सकऽ हलइ - बकलूशिन के हरक्कत आउ थियेटर के भविष्य के कहानी के बारे ओहे अतिहर्षित होवऽ हलइ, जे या तो बिलकुल कम उमर के लड़कन आउ भोला-भाला लोग हलइ, बिन कोय नियंत्रण के, चाहे कैदी लोग के बीच खाली सबसे महत्त्वपूर्ण हलइ, जेकर रोब पूर्णतः स्थापित हलइ, जे से ओकन्हीं के सीधे अपन कइसनो संवेदना, बल्कि सबसे अधिक सहज (मतलब, जेल के शब्दावली के मोताबिक, सबसे अनुचित) प्रकृति के काहे नयँ होवइ, अभिव्यक्त करे में भयभीत होवे लायक कुछ नयँ हलइ । शेष लोग अफवाह आउ गपशप के चुपचाप सुन्नऽ हलइ, आउ ई सच हलइ कि ओकन्हीं न तो आक्षेप करऽ हलइ आउ न विरोध करऽ हलइ, लेकिन यथाशक्ति थियेटर के बारे अफवाह से, भावशून्य होके आउ आंशिक रूप से अभिमानपूर्वक भी, खुद के दूर रक्खे के प्रयास करते जा हलइ । खाली अंतिम समय में, खास लगभग नाटक मंचन के दिन, सब कोय के रुचि होलइ - कउची होतइ ? हमन्हीं के लोग (अभिनेता लोग) कइसन हइ ? मेजर के बारे की हाल-चाल हइ ? की ओइसीं सफलता मिलतइ, जइसन कि पिछले साल होले हल? आदि आदि। बकलूशिन हमरा विश्वास देलइलकइ, कि सब्भे अभिनेता के उत्तम ढंग से चुन्नल गेले ह, हरेक कोय "अपन भूमिका लगी उचित हइ" । कि परदो होतइ । कि फ़िलात्का के दुलहिन के भूमिका सिरोत्किन अदा करतइ - "आउ अइकी अपने खुद्दे देखथिन कि ऊ औरतानी पोशाक में कइसन लगऽ हइ !" - आँख मिचकइते आउ जीभ चटकइते (clicking) ऊ बोललइ । उदार ठकुराइन चुनट वला पोशाक में आउ पिलिरिनका (pelerinka) में होतइ, आउ हाथ में छतरी होतइ, जबकि उदार ठाकुर (जमींदार) स्कंधिका (aiguilettes) सहित अफसर कोट में आउ हाथ में छड़ी के साथ निकलतइ । ओकरा बाद दोसरका प्रभावशाली नाटक होतइ - "पेटू केद्रिल" । ई शीर्षक में हमरा उत्सुकता पैदा होलइ; लेकिन हम केतनो ई नाटक के बारे पूछताछ कइलिअइ - पहिलहीं कुच्छो हमरा पता नयँ चल पइलइ । खाली एतने मालूम पड़लइ, कि एकरा कोय पुस्तक से नयँ लेल गेले ह, बल्कि एगो "पांडुलिपि" से; कि ई नाटक उपनगरीय क्षेत्र में रहे वला कोय सेवा-निवृत्त सर्जेंट के हियाँ से मिलले हल, जे शायद खुद कभी कोय मिलिट्री स्टेज पर एकर मंचन में भाग लेलके हल । हमन्हीं के दूर-दराज के शहर आउ गुबेर्निया (प्रांत) में वास्तव में अइसन थियेटर के नाटक हइ, जे शायद केकरो नयँ मालूम हइ, कहूँ कभियो नयँ छपलइ, लेकिन जे खुद्दे कहीं से तो प्रकट होलइ आउ रूस के कुछ निश्चित क्षेत्र में हरेक लोकनाट्य के अनिवार्य अंश हइ । प्रसंगवश - हम "लोकनाट्य" के उल्लेख कइलइ । बहुत, बहुत निम्मन होबइ, अगर हमन्हीं में से कोय शोधकर्ता नावा तरह से आउ पहिले के अपेक्षा अधिक सावधानी से लोकनाट्य के मामले में शोध के काम में हाथ लगावइ, जे हइ, जेकर अस्तित्व हइ आउ जे शायद बिलकुल महत्त्वहीन नयँ हइ । हम ई विश्वास नयँ करे लगी चाहऽ हिअइ, कि बाद में जे कुछ हमन्हीं हीं, जेल के थियेटर में, देखलिअइ, ऊ सब हमन्हीं के कैदी लोग के आविष्कार हलइ । हियाँ परंपरा के निरंतरता आवश्यक हइ, एक्के तुरी स्थापित विधि आउ विचार लगी, जे पीढ़ी दर पीढ़ी आउ प्राचीन स्मृति के अनुसार स्थानांतरित होते आब करऽ हइ । ई सब के खोज कइल जाय के चाही - सैनिक लोग के बीच, फैक्ट्री वला शहर में फैक्ट्री में काम करे वलन के बीच, आउ कुछ अनजान गरीब छोटगर शहर में व्यापारी लोग के बीच । एकरा सुरक्षित रक्खल गेले ह - गाँव आउ प्रांतीय शहर में बड़गर जायदाद के मालिक लोग के घर में घरेलू दास लोग के बीच भी । हमर एहो विचार हइ, कि कइएक प्राचीन नाटक पांडुलिपि के रूप में रूस भर में परिचारित आउ कोय दोसरा ढंग से नयँ, बल्कि घरेलू दास (serfs) के माध्यम से हलइ । पहिले प्राचीन जमींदार लोग आउ मास्को के कुलीन घराना के लोग के खुद के थियेटर हलइ, जेकरा में दास लोग अभिनेता होवऽ हलइ । आ एहे थियेटर में हमन्हीं के लोकनाट्य कला के प्रारंभ होलइ, जेकर लक्षण अशंकनीय हइ । जाहाँ तक "पेटू केद्रिल" के संबंध हइ, त हमरा केतनो चाहला पर पहिले ओकरा बारे कुच्छो जनकारी नयँ मिल पइलइ, सिवाय ई बात के, कि स्टेज पर शैतान आवऽ हइ आउ केद्रिल के नरक में ले जा हइ । लेकिन केद्रिल के की मतलब होवऽ हइ, आउ काहे केद्रिल आउ किरिल नयँ ? ई रूसी घटना हइ, कि विदेशी ? - ई बात के हमरा बिलकुल पता नयँ चलल । आखिर में घोषणा कइल गेलइ, कि "संगीत के साथ मूक अभिनय (pantomime)" होतइ । वास्तव में ई सब बहुत दिलचस्प हलइ । अभिनेता कुल पनरह गो हलइ - सब्भे फुरतीला आउ बहादुर लोग । ओकन्हीं साथ में जामा होवऽ हलइ, रेहलसल (रिहर्सल) करऽ हलइ, कभी-कभी बैरक के पीछू में, अपन बात रहस्यमय रखते जा हलइ, नुकइले रक्खऽ हलइ । एक शब्द में, ओकन्हीं हमन्हीं सब के कुछ असाधारण आउ अप्रत्याशित से अचंभित करे लगी चाहऽ हलइ ।
काम के दिन जेल के जल्दीए बन कर देल जा हलइ, जइसीं रात होवे लगऽ हलइ । क्रिस्मस उत्सव के बखत [3] अपवाद हलइ - ठीक साँझ के बिगुल बज्जे के पहिले तक गेट बन नयँ कइल जा हलइ । ई रियायत विशेष करके थियेटर लगी देल जा हलइ । छुट्टी के दौरान साधारणतः रोज दिन, साँझ के पहिले, जेल से गार्ड अफसर के पास अत्यंत विनम्र निवेदन भेजल जा हलइ - "थियेटर लगी अनुमति देल जाय आउ जेल के थोड़े आउ देर तक खुल्लल रक्खल जाय", आउ ई बात जोड़ते, कि कल्हिंयों थियेटर हलइ आउ देर तक गेट नयँ बन कइल गेले हल, लेकिन तइयो कोय अव्यवस्था नयँ होले हल । गार्ड अफसर अइसन तर्क कइलकइ - "अव्यवस्था तो सचमुच कल्हे नयँ हलइ; आउ जइसन कि खुद्दे वचन देते जा हइ, कि आझो नयँ होतइ, मतलब, खुद अपनहीं ई बात के ध्यान रखतइ, आउ ई सबसे सुरक्षित बात हइ । एकरा अलावे, अगर थियेटर के अनुमति नयँ देल जाय, त, शायद (ओकन्हीं के केऽ जानऽ हइ ? लोग तो कैदी हइ !), जान-बूझके नफरत से कुछ न कुछ गंदा चाल चलतइ आउ गार्ड लगी मुसीबत खड़ी करतइ" । आखिरकार, एहो - "पहरेदारी पर खड़ी रहना बोरिंग काम हइ, आउ हियाँ थियेटर हइ, आउ खाली सैनिक के साथ नयँ, बल्कि कैदी के साथ, आउ कैदी लोग दिलचस्प हइ - देखना खुशी के बात होतइ । आउ देखना तो गार्ड अफसर लगी हमेशे अधिकार हइ ।"
ड्यूटी अफसर अइतइ त पुछतइ - "गार्ड अफसर काहाँ हइ ?" - "गेला ह जेल के कैदी के गिनती करे लगी, आउ बैरक सब के बन करे लगी", जवाब सीधा, आउ स्पष्टीकरण सीधा । ई तरह, गार्ड अफसर रोज दिन साँझ के, छुट्टी जारी रहे के दौरान, थियेटर के अनुमति दे देइ आउ साँझ के बिगुल बज्जे तक बैरक बन नयँ करइ । कैदी लोग भी जानऽ हलइ, कि गार्ड के तरफ से कोय बाधा नयँ होतइ, आउ निश्चिंत हलइ ।
छो आउ सात बजे के बीच पित्रोव हमरा लगी अइलइ, आउ हमन्हीं दुन्नु साथे नाटक लगी रवाना होलिअइ । हमन्हीं के बैरक से लगभग सब कोय रवाना होते गेलइ, सिवाय चेर्निगोव से प्राचीन आस्था वलन आउ पोलिस्तानी लोग के । पोलिस्तानी लोग खाली ठीक अंतिम नाटक में, चार जनवरी के, थियेटर जाय के फैसला कइलकइ, आउ ओहो कइएक आश्वासन के बाद, कि हुआँ सब कुछ निम्मन, मनोरंजक आउ निरापद (सुरक्षित) हइ । पोलिस्तानी लोग के नफरत से कैदी लोग बिलकुल नराज नयँ होलइ, आउ चार जनवरी के ओकन्हीं के आदरपूर्वक स्वागत कइल गेलइ । ओकन्हीं के सबसे निम्मन स्थान भी देल गेलइ । जाहाँ तक चेर्केस लोग (Circassians) के संबंध हइ, आउ विशेष करके इसाय फ़ोमिच के, त ओकन्हीं लगी हमन्हीं के थियेटर वास्तविक मनोरंजन हलइ । इसाय फ़ोमिच हरेक तुरी तीन कोपेक दे हलइ, आउ अंतिम तुरी कस्तरी पर दस कोपेक रखलकइ आउ ओकर चेहरा पर परमानंद के झलक हलइ । अभिनेता लोग दर्शक से, जे जेतना देइ ओतना, संग्रह करे के चक्कर में हलइ, ताकि थियेटर आउ अपन खुद के प्रबलीकरण (fortification) में खरचा के भरपाई हो सकइ । पित्रोव आश्वासन देलकइ, कि हमरा सबसे पहिलौका में से एक स्थान देल जइतइ, चाहे थियेटर केतनो कसमकस रहइ, ई आधार पर, कि चूँकि हम बाकी लोग के अपेक्षा जादे धनी हिअइ, ओहे से शायद जादहीं देबइ, आउ साथे-साथ ओकन्हीं के काम के सबसे अधिक जानऽ हिअइ । ओइसीं होलइ । लेकिन हम सबसे पहिले थियेटर हॉल आउ ओकर व्यवस्था के बारे वर्णन करऽ हिअइ ।
हमन्हीं के मिलिट्री बैरक, जेकरा में थियेटर स्थापित कइल गेले हल, लगभग पनरह डेग लम्मा हलइ । प्रांगण से ड्योढ़ी तक पहुँचबहो, ड्योढ़ी से बाहरी प्रवेशकक्ष, आउ प्रवेशकक्ष से बैरक में । ई लम्मा बैरक, जइसन कि पहिलहीं हम उल्लेख कइलिअइ, विशेष रूप से व्यवस्थित हलइ - पटरा के बिछौना सब के देवाल से सटले लगावल हलइ, जेकरा से कमरा के बीच वला हिस्सा खाली हलइ । आधा कमरा, ड्योढ़ी से निकास के सबसे नगीच, दर्शक लगी निर्धारित कइल हलइ; आउ दोसरा आधा, जे दोसरा बैरक से लगले हलइ, स्टेज लगी रक्खल गेले हल । सबसे पहिले हमरा परदा से अचंभा होलइ । ई पूरे बैरक के आर-पार कोय दस डेग लम्मा हलइ। परदा अइसन शानदार हलइ, कि सचमुच एकरा पर अचरज होवऽ हलइ । एकरा अलावे, एकरा में तैलरंग से पेंट कइल हलइ - पेड़, लता मंडप, तलाब आउ तरिंगन के चित्र बनावल हलइ । ई पुरनका आउ नयका दुन्नु कपड़ा के जोड़के बनावल गेले हल, जे कैदी लोग जेतना देलके हल आउ त्याग कर पइलके हल, ऊ सब पुरनकन गोड़ के लपटन (leg-wrappers) आउ कमीज से, जेकरा सब के सीके एगो बड़गो फलक (sheet) बनाके, आउ आखिरकार, ओकर अंश, जेकरा लगी कपड़ा पूरा नयँ पड़ पइले हल, खाली कागज जोड़ल हलइ, जेहो भिन्न-भिन्न दफ्तर आउ विभाग से एक-एक पन्ना माँगके जुटावल गेले हल । हमन्हीं के पेंटर, जेकन्हीं बीच जेल के "ब्र्युलोव" (Briullov), आ-व, सबसे बढ़-चढ़के हलइ, एकरा में पेंट आउ सजावट के काम के खियाल रखलके हल। एकर प्रभाव आश्चर्यजनक हलइ । ई शान सबसे उदासीन आउ सबसे अधिक सूक्ष्मताप्रिय कैदी लोग के भी आनंदित कर देलके हल, जे, जाहाँ तक नाटक मंचन के बात हलइ, बिन कोय अपवाद के ओइसने बुतरू नियन प्रतीत होते गेलइ, जइसन कि ओकन्हीं में से सबसे उत्साही आउ अधीर लोग । सब कोय बहुत खुश हलइ, हियाँ तक कि डींग हाँके के हद तक खुश । प्रकाश लगी कइएक मेदबत्ती (tallow candles) के टुकड़ा-टुकड़ा करके जलावल गेले हल । परदा के सामने भनसाघर से दूगो बेंच लाके रक्खल हलइ, आउ बेंच के सामने तीन-चार गो कुरसी, जे सर्जेंट के कमरा में से मिलले हल । कुरसी रक्खल गेले हल कि शायद सबसे उच्च वर्ग के अफसर लोग आ जाथिन । आउ बेंच सर्जेंट आउ इंजीनियरी क्लर्क, फोरमैन आउ अइसन दोसर लोग लगी हलइ, जे हलाँकि प्रशासनिक वर्ग के रहइ, लेकिन अफसर रैंक के नयँ हइ, आउ कहीं शायद जेल में हुलकी मार देइ । आउ अइसीं होलइ - पूरे छुट्टी के दौरान बाहरी दर्शक के कमी नयँ होलइ; कोय शाम जादे लोग अइते गेलइ, त दोसरा शाम कमती लोग, लेकिन अंतिम रोज के नाटक मंचन के बखत बेंच पर के एक्को जगह खाली नयँ रहलइ । आउ आखिरकार, बेंच के पीछू, कैदी लोग हलइ, खड़ी, दर्शक लोग के आदरार्थ, बिन टोपी के, जैकेट चाहे अधकटिया कोट में, ई बात के बावजूद कि कमरा के हावा गरम आउ दमघोंटू हलइ । वस्तुतः कैदी लोग लगी जगह बहुत कम हलइ । लेकिन, एकरा अलावे, कि एगो शब्दशः दोसरा पर बइठल हलइ, खास करके पिछला कतार में, पटरा के बिछौनो, आउ नेपथ्य (परदा के दहिने-बामे) भी भरल हलइ, आउ आखिरकार, अइसनो नाटक प्रेमी हलइ, जे लगातार थियेटर में पीछू से आ रहले हल, दोसरा बैरक होके, आउ नेपथ्य के पीछू से नाटक देखब करऽ हलइ । बैरक के पहिलौका आधा हिस्सा में भीड़ अस्वाभाविक हलइ आउ शायद ई भीड़ आउ धक्कम-धुक्की ओकरे नियन हलइ जे हाल में हम स्नानघर में देखलिए हल । प्रवेशकक्ष के दरवाजा खुल्लल हलइ; प्रवेशकक्ष में भी, जाहाँ परी तापमान शून्य से बीस डिग्री (रोमर) निच्चे हलइ, लोग के भीड़ लग्गल हलइ । हमन्हीं, हमरा आउ पित्रोव, के तुरतम्मे आगू जाय के रस्ता दे देते गेलइ, लगभग बेंच भिर, जाहाँ परी से बहुत निम्मन से देखाय दे हलइ, बनिस्बत पिछलौका कतार से । ओकन्हीं हमरा में आंशिक रूप से एगो जज देखाय दे हलइ, एगो विशेषज्ञ, जे खाली अइसने थियेटर नयँ देखलके हल; ओकन्हीं देखऽ हलइ, कि बकलूशिन ई पूरे बखत हमरा से राय-मशविरा ले हलइ आउ आदरपूर्वक पेश आवऽ हलइ; त हमरा लगी, मतलब, अभी आदर आउ स्थान दुन्नु हलइ । मान लेल जाय, कि कैदी लोग एक नंबर के अहंकारी आउ छिछोरा हलइ, लेकिन ई सब कुछ देखावटी हलइ । कैदी लोग हमरा पर हँस सकऽ हलइ, ई देखके, कि काम में हम खराब मददगार हलिअइ । अलमाज़ोव हमन्हीं कुलीन लोग तरफ घृणा के दृष्टि से देख सकऽ हलइ, हमन्हीं के सामने सिलखड़ी जलावे के अपन दक्षता पर घमंड करते । लेकिन हमन्हीं पर ओकन्हीं के अत्याचार आउ उपहास के मिश्रण के साथ एक बात आउ हलइ - हमन्हीं कभी तो कुलीन घराना के हलिअइ; हमन्हीं ओहे वर्ग के हलिअइ, जइसन ओकर पहिलौका मालिक लोग, जेकन्हीं बारे कोय निम्मन चीज अपन आदगारी में नयँ रख पइलके होत । लेकिन अभी, थियेटर में, ओकन्हीं हमरा सामने रस्ता छोड़ दे हलइ । ओकन्हीं समझऽ हलइ, कि ई मामला में हम ओकन्हीं के अपेक्षा बेहतर निर्णय कर सकऽ हिअइ, कि हम ओकन्हीं से कहीं अधिक देखलिए ह आउ जानऽ हिअइ । ओकन्हीं में से हमरा बिलकुल पसीन नयँ करे वलन (ई बात हम जानऽ हिअइ) अब अपन थियेटर के बारे हमर प्रशंसा के आशा करऽ हलइ आउ बिन कइसनो आत्महीनता के हमरा बेहतर स्थान देते जा हलइ । हमर अभी अइसन निर्णय हइ, तखने के हमर दिमाग पर के छाप के आद के आधार पर । हमरा तखनिएँ लगऽ हलइ - हमरा ई आद पड़ऽ हइ - कि ओकन्हीं के अपन खुद के बारे सत्य निर्णय (judgement) आत्महीनता बिलकुल नयँ हलइ, बल्कि अपन गौरव के भावना । हमन्हीं के जनता के उच्च आउ सबसे आश्चर्यजनक विशेषता हइ - न्याय के भावना आउ ओकर पिपासा । सब्भे स्थान पर आउ चाहे जे हो जाय, सबसे आगू रहे के, चाहे एकरा लगी अदमी योग्य हइ कि नयँ हइ, अइसन मुर्गा के आदत सामान्य जनता में नयँ हइ । खाली बाहरी, सतही छिलका हटावे आउ अंदर के ठीक अन्न के जरी अधिक ध्यान से, आउ नगीच से, बिन कोय पूर्वाग्रह के, देखे के आवश्यकता हइ - आउ कोय सामान्य जनता में अइसन चीज देखतइ, जेकरा बारे कभी प्रत्याशा नयँ कइलके होत । हमन्हीं के तत्त्ववेत्ता लोग के पास सामान्य जनता के सिखावे लायक बहुत नयँ हइ । बल्कि एकर विपरीत हम तो दृढ़तापूर्वक कहबइ - खुद ओकन्हिंएँ के सामान्य जनता से सिक्खे के चाही ।
पित्रोव अनाड़ी ढंग से हमरा बतइलकइ, जखने हमन्हीं थियेटर जाय के तैयारिए कर रहलिए हल, कि हमरा आगू के सीट एहो कारण से देल जइतइ, कि हम जादे पइसा देबइ । प्रदर्शन (शो) लगी कोय निश्चित दर नयँ हलइ - हरेक कोय ओतने दे हलइ, जे दे सकऽ हलइ चाहे देवे लगी चाहऽ हलइ । लगभग सब कोय कुछ न कुछ डालऽ हलइ, बल्कि एगो अद्धिए, जब कस्तरी दर्शक लोग के बीच चंदा संग्रह करे लगी घुमावल जा हलइ । लेकिन अगर आंशिक रूप से पइसा के कारण आगू के सीट देल जा हलइ, ई मान लेला पर, कि हम बाकी लोग के अपेक्षा जादे देबइ, तइयो एकरा में अप्पन गौरव के भावना केतना हलइ ! "तूँ हमरा से जादे धनगर हकहो आउ आगू जाहो, आउ हलाँकि हमन्हीं हियाँ परी सब कोय बराबर हकिअइ, लेकिन तूँ जादे देबहो - ओहे से तोहरा नियन दर्शक अभिनेता लगी अधिक प्रिय हइ - तोरा पहिलौका स्थान मिल्लऽ हको, काहेकि हमन्हीं सब्भे हियाँ पइसा लगी नयँ हिअइ, बल्कि आदर लगी, आउ ओहे से, हमन्हीं के खुद्दे खुद के वर्गीकृत करे के चाही ।" केतना एकरा में वास्तविक उदार स्वाभिमान हइ ! ई पइसा लगी आदर नयँ हइ, बल्कि अपने आप लगी आदर हइ । साधारणतः पइसा आउ संपत्ति लगी जेल में कोय विशेष आदर नयँ हलइ, विशेष अगर बिन भेदभाव के सब कैदी पर विचार कइल जाय, एगो समुदाय के रूप में, एगो अर्तेल (समूह) के रूप में । हमरा ओकन्हीं में से एक्को गो के आद नयँ पड़ऽ हइ, जे पइसा के चलते गंभीरतापूर्वक खुद के नीच ठहरइलके होत, अगर ओकन्हीं पर एक-एक करके भी विचार कइल जाय तइयो । अइसनो टुकड़खोर हलइ, जे हमरा से बार-बार पइसा माँगऽ हलइ । लेकिन ई भीख माँगे के काम में भी जादे शरारत हलइ, धूर्तता हलइ, बनिस्बत सीधे धंधा के; जादे परिहास हलइ, अनाड़ीपन हलइ । मालूम नयँ, कि हम स्पष्ट रूप से अभिव्यक्त कर पा रहलिए ह कि नयँ ... लेकिन हम थियेटर के बारे (बहुत कुछ) भूल गेलिए ह । काम के बात पर आवल जाय ।
परदा उट्ठे के पहिले पूरा कमरा एगो विचित्र आउ सजीव चित्र प्रस्तुत करऽ हलइ । पहिला, दर्शक के भीड़, कोचमाकोच, ठसाठस भरल, सगरो से पैक होल, अधीरतापूर्वक आउ चेहरा पर परमानंद के साथ नाटक के शुरू होवे के प्रतीक्षा में हलइ । पिछला कतार सब में लोग एक दोसरा पर मानूँ चढ़ल हलइ । ओकन्हीं से कइएक लोग भनसाघर से अपन साथ (जरामन के) लकड़ी लेले अइले हल - देवाल से कइसूँ मोटगर लकड़ी के लगाके, एक अदमी ओकरा पर चढ़ गेलइ, आउ दुन्नु हाथ से अपन सामने वला खड़ी अदमी के कन्हा पर सहारा ले लेलकइ, आउ बिन अपन स्थिति में कोय बदलाव लइले, अइसीं लगभग दू घंटा तक खड़ी रहलइ, खुद से आउ अपन जगह से बिलकुल खुश हलइ । कुछ लोग अपन गोड़ स्टोव के निचला सोपान (step) पर रखले हलइ, आउ अपन आगू के लोग के सहारा लेले पूरे समय तक खड़ी रहलइ । ई देवाल के लगले सबसे पिछला कतार में हलइ । बगल में संगीतकार लोग के उपरे पटरा के बिछौनमन पर चढ़के खड़ी होल कसमकस भीड़ भी हलइ । हुआँ परी निम्मन जगहा हलइ । कोय पाँच अदमी ठीक स्टोव पर चढ़के ओकरा पर पड़ल हलइ आउ निच्चे तरफ देख रहले हल । ई तो ओकन्हीं लगी परमानंद हलइ ! सामने वला देवाल के किनारे खिड़की के सिल (window-sills) भी ओइसन लोग से ठइँचल हलइ, जेकन्हीं के आवे में देरी हो गेले हल, चाहे निम्मन जगहा नयँ मिल पइले हल । सब कोय शांति से आउ शिष्टाचारपूर्वक आचरण कइलकइ । हरेक कोय कुलीनवर्ग (gentry) आउ आगंतुक लोग (visitors) के साथ अपन सबसे उत्तम पक्ष देखावे लगी चाहऽ हलइ । सब कोय शांति से आउ शिष्टाचारपूर्वक आचरण कइलकइ । हरेक कोय कुलीनवर्ग (gentry) आउ आगंतुक लोग (visitors) के साथ अपन सबसे उत्तम पक्ष देखावे लगी चाहऽ हलइ । सब के चेहरा पर बिलकुल अनाड़ी प्रत्याशा अभिव्यक्त हो रहले हल । गरमी आउ घुटन से सब्भे के चेहरा लाल आउ पसेना से तर हलइ । बुतरू नियन खुशी के कइसन विचित्र आभा, प्रिय आउ शुद्ध आनंद चमक रहले हल - ई सब लकीर खिंच्चल, अंकित (furrowed, branded) निरार आउ गाल पर, लोग के ई नजर में, अभी तक उदास आउ खिन्न ई अँखियन में, जे कभी-कभी भयंकर अग्नि में चमकऽ हलइ ! सब कोय बिन हैट के हलइ, आउ सबके सिर दहिना करगी हमरा हजामत कइल देखाय देलकइ । लेकिन अइकी अब स्टेज पर शोरगुल आउ दौड़धूप सुनाय दे हइ । अब परदा उट्ठे वला हइ । अइकी वाद्यवृंद (ऑर्किस्ट्रा) बजना चालू हो गेलइ ... ई वाद्यवृंद उल्लेखनीय हइ । बगल में, पटरा के बिछौनमन पर कोय आठ संगीतकार हलइ - दूगो वायलिन (एगो जेल में हलइ, दोसरका के किला में से केकरो हीं से उधार लेल गेले हल, लेकिन कलाकार हमन्हिंएँ में से एक हलइ), तीन गो बलालाइका, सब घर में बनावल, दूगो गिटार आउ डबल बास (double-bass) के स्थान पे एगो तंबूर (tambourine) । वायलिन के खाली चीख आउ कर्कश सुर सुनाय देब करऽ हलइ, गिटार कोय काम के नयँ हलइ, लेकिन बलालाइका अद्भुत हलइ । तार पर चल रहल अँगुरी के फुरती निश्चित रूप से सबसे कुशल हाथ के बराबरी कर रहले हल । लगातार नृत्य धुन बज रहले हल । नृत्य धुन के सबसे सजीव जगह पर बलालाइका वादक लोग अँगुरी के गाँठ (knuckles) से बलालाइका के ध्वनि फलक (sound-board) पर प्रहार करब करऽ हलइ; तान (टोन), रुचि, कार्यान्वयन, यंत्र के संचालन, सुर देवे के प्रकृति - सब कुछ अप्पन हलइ, मौलिक, कैदी के । एक गिटारवादक भी अपन यंत्र के उत्तम ढंग से जानऽ हलइ (अर्थात् उत्तम ढंग से बजावऽ हलइ) । ई ठीक ओहे कुलीन हलइ, जे अपन बाप के हत्या कइलके हल । जाहाँ तक तंबूरवादक के संबंध हइ, त ऊ बस चमत्कार कर रहले हल - कभी ऊ एक अँगुरी से बजावइ, त कभी अँगूठा से ओकर त्वचा घस्सइ, कभी तीव्र, ठनकदार आउ एक्के तरह के थाप सुनाय देइ, त कभी अचानक ई प्रबल, स्पष्ट ध्वनि मानूँ असंख्य महीन, झनझनइते आउ फुसफुसइते स्वरकंपन (trills) में बिखर जाइ । आखिरकार दूगो अकॉर्डियन (हार्मोनियम) भी दृष्टिगोचर होलइ । सच कहिअइ, त अभी तक हमरा कोय ई बात के बारे कोय अंदाज नयँ हलइ, कि ई साधारण लोकवाद्ययंत्र से की कइल जा सकऽ हइ; विभिन्न ध्वनि के तालमेल, समूह-कार्य, आउ मुख्य बात, जोश, संकल्पना के प्रकृति आउ सुर के ठीक सार के संप्रेषित करना बिलकुल आश्चर्यजनक हलइ । हम पहिले तुरी तखने बिलकुल समझ गेलिअइ, कि ई रंगरेलीदार आउ साहसी रूसी नृत्य गीत में ठीक कउची असीम रंगरेलीदार आउ साहसी हइ । आखिरकार परदा उठलइ । सब कोय में हलचल चालू हो गेलइ, सब कोय अपन भार एक गोड़ से बदलके दोसरा पर कर लेलकइ, पिछला कतार के लोग अपन चौआ पर खड़ी हो गेलइ; कोय लकड़ी के लट्ठा पर से गिर पड़लइ; हरेक कोय मुँह खोल लेलकइ आउ नजर गड़ा लेलकइ, आउ बिलकुल सन्नाटा छा गेलइ ... नाटक चालू हो गेलइ ।
अपन सब भाय आउ सब्भे बाकी चेर्केस लोग के समूह में हमरा भिर अली खड़ी हलइ । ओकन्हीं सब्भे भावुकतापूर्वक थियेटर से आसक्त हलइ आउ बाद में हरेक शाम के अइते गेलइ । सब मुसलमान, तातार आदि, जइसन कि हम एक से जादे तुरी नोटिस कइलिअइ, सब तरह के तमाशा के हमेशे भावुक प्रेमी होवऽ हइ । ओकन्हिंएँ के बगली में इसाय फ़ोमिच भी घुस्सल हलइ, जे, लगऽ हलइ, परदा उठतहीं, बिलकुल अनाड़ी नियन चमत्कार आउ मजा के उत्सुक प्रत्याशा में कान लगाके एकटक देखे लगलइ । तरस अइते हल, अगर ऊ अपन प्रत्याशा में निराश हो जइते हल । अली के प्यारा चेहरा एतना बचकाना सुंदर खुशी में चमकब करऽ हलइ, कि हम स्वीकार करऽ हिअइ कि हमरा ओकरा दने एकटक देखे में भयंकर रूप से आनंद अनुभव हो रहले हल, आउ हमरा आद पड़ऽ हइ, हर तुरी, अभिनेता के कोय हास्यजनक आउ चतुर शरारत कइला पर, जब सामान्य रूप से ठहाका सुनाय दे हलइ, त अनिच्छापूर्वक तुरतम्मे हम अली दने मुड़ जा हलिअइ आउ ओकर चेहरा तक्के लगऽ हलिअइ । ऊ हमरा नयँ देखऽ हलइ; ओकरा हमरा दने ध्यान देवे के मोक्का नयँ हलइ ! हमरा भिर से थोड़े दूर पर, बामा दने, एगो कैदी खड़ी हलइ, वइसगर, हमेशे नाक-भौं सिकोड़ले, हमेशे नाखुश आउ बड़बड़ाय वला । ओकरो ध्यान अली पर गेलइ, आउ हम देखलिअइ, कइएक तुरी आधा मुसकान के साथ ओकरा दने देखे लगी मुड़लइ - एतना ऊ प्यारा हलइ ! ऊ ओकरा "अली सिम्योनिच" कहके संबोधित करऽ हलइ, हमरा मालूम नयँ काहे । "फ़िलात्का आउ मिरोश्का" से शुरू होलइ । फ़िलात्का (बकलूशिन) वास्तव में शानदार हलइ । ऊ अपन भूमिका आश्चर्यजनक परिशुद्धता के साथ अदा कइलकइ । स्पष्ट हलइ, कि ऊ प्रत्येक मुहावरा पर अच्छा से सोच-विचार कइलके हल, आउ अपन प्रत्येक गति पर । हरेक सामान्य शब्द, अपन हरेक हाव-भाव के अर्थ आउ महत्त्व देवे में ऊ सक्षम हलइ, जे ओकर अपन भूमिका के प्रकृति के बिलकुल संगत हलइ । ई प्रयास में, ई आश्चर्यजनक अध्ययन में आउ जोड़ देथिन - निष्कपट आनंद, सरलता, स्वभाविकता, प्राकृतिकता, आउ अगर अपने बकलूशिन के देखथिन हल, त खुद्दे बिलकुल सहमत हो जइथिन हल, कि ई वास्तविक जन्मजात अभिनेता हइ, जेकरा में बड़गो प्रतिभा हइ । फ़िलात्का हम एक तुरी से जादहीं मास्को आउ पितिरबुर्ग के थियेटर में देख चुकलिए हल आउ हम दृढ़तापूर्वक बोलऽ हिअइ - फ़िलात्का के भूमिका अदा करे वलन राजधानी के अभिनेता, दुन्नु बकलूशिन से बत्तर अभिनय कइलके हल । ओकर तुलना में ओकन्हीं पेयज़ाँ (paysans) हलइ, नयँ कि असली मुझीक (देहाती / किसान) । ओकन्हीं के बहुत इच्छा हलइ मुझीक के अभिनय करे के । एकरा अलावे, बकलूशिन प्रतिस्पर्द्धा से प्रेरित हलइ - सबके मालूम हलइ, कि दोसरा नाटक में केद्रिल के भूमिका, कैदी पोत्सेयकिन अदा करे वला हइ, अइसन अभिनेता, जेकरा सब लोग, कोय कारणवश बकलूशिन से अधिक प्रतिभाशाली समझते जा हलइ, आउ बकलूशिन एकरा चलते बुतरू नियन कष्ट अनुभव कर रहले हल । केतना तुरी ऊ हमरा बिजुन ई अंतिम दिन में अइले हल आउ अपन भावना उँड़ेल देलके हल । नाटक शुरू होवे के दू घंटा पहिले बुखार नियन कँप रहले हल । जब भीड़ में से ओकरा दने ठहाका मारऽ हलइ आउ चिल्ला हलइ - "शाबाश, बकलूशिन ! शाबास !" त ओकर चेहरा खुशी से चमक उठऽ हलइ, ओकर आँख में वास्तविक अन्तःप्रेरणा चमके लगऽ हलइ । मिरोश्का के साथ चुंबन के दृश्य, जब फ़िलात्का ओकरा तरफ पहिलहीं चिल्ला हइ - "अपन चेहरा पोंछ !" आउ अपन चेहरा खुद्दे पोंछऽ हइ, त ई बहुत जादे हास्यजनक हो गेलइ । सब कोय हँसते-हँसते लोट-पोट हो गेलइ । लेकिन सबसे जादे दिलचस्प हमरा लगी दर्शक हलइ; हियाँ सब कोय अपन बोताम खोल देलके हल । ओकन्हीं खुल्ला दिल से मजा ले रहले हल । प्रेरणा के चीख लगातार आउ अधिकाधिक अकसर हो रहले हल । अइकी एगो अपन पड़ोसी के केहुनी से धकियावऽ हइ आउ शीघ्रतापूर्वक अपन प्रतिक्रिया ओकरा बतावऽ हइ, एहो बिन फिकिर कइले, आउ शायद बिन देखले, कि ओकर बगली में केऽ खड़ी हइ; दोसरा, कइसनो हास्यजनक दृश्य पर, अचानक भावोन्मत्त होके भीड़ दने मुड़ऽ हइ, तेजी से सबके तरफ नजर डालऽ हइ, मानूँ सबके हँस्से लगी निमंत्रित करे लगी, अपन हाथ लहरावऽ हइ आउ तुरतम्मे फेर से उत्सुकतापूर्वक स्टेज दने मुँह मोड़ ले हइ । तेसरा बस अपन जीभ कुटकुटावऽ हइ आउ अँगुरी तोड़ऽ हइ आउ शांति से अपन जगह पर स्थिर नयँ रह पावऽ हइ; आउ चूँकि कधरो हिल नयँ सकऽ हइ, त खाली अपन एक गोड़ के भार बदलके दोसरा पर ले जा हइ । नाटक के समाप्ति के बखत सामान्य आनंद के मनोदशा चरमोत्कर्ष तक पहुँच गेलइ । हम कुच्छो के बढ़ा-चढ़ाके नयँ बोल रहलिए ह । कल्पना करथिन जेल, बेड़ी, पराधीनता, आगू के लमगर उदासी भरल कइएक साल, नीरस शरत्कालीन झिमिर-झिमिर फूही नियन एकरस जिनगी - आउ अचानक ई दलित आउ बंदी लोग के घंटा भर लगी मुक्त कर देल जा हइ मौज करे लगी, कष्टकारी सपना भूल जाय लगी, पूरा थियेटर स्थापित करे लगी, आउ ओहो कइसे स्थापित करे लगी - समुच्चे शहर लगी गौरव आउ अचरज लगी - मानूँ ई कहे लगी, कि देखऽ, हमन्हीं कउन प्रकार के कैदी हिअइ ! ओकन्हीं के वस्तुतः सब कुछ में दिलचस्पी हलइ, मसलन पोशाक में । ओकन्हीं लगी भयंकर रूप से देखे लगी उत्सुकता हलइ, उदाहरणार्थ, वानका ओतपेती, चाहे नेत्स्वितायेव, चाहे बकलूशिन के बिलकुल दोसर पोशाक में, बनिस्बत कि एतना साल तक रोज दिन ओकन्हीं के देखते अइले हल । "अइकी ई कैदी हइ, ओहे कैदी, जेकर बेड़ी खनखना हइ, आउ अइकी अभी बाहर निकसऽ हइ फ़्रॉक कोट में, गोल हैट में, बरसाती में - पक्का सिविलियन (सीधा-सादा पोशाक में) ! मोंछ आउ केश वला टोपी लगाके । देखहीं, एगो ललका रूमाल अपन जेभी से निकसलकइ, जेकरा से हावा कर रहले ह, जमींदार के अभिनय कर रहले ह, पक्का जमींदार, न कमती न जादे !" आउ सब कोय हर्षावेश में हइ । परोपकारी जमींदार सहायक (एडजुटेंट) के वरदी में बाहर निकसलइ, सचमुच बहुत वृद्ध रूप में, स्कंधिका में, कलगी (cockade) लगल टोपी में आउ असाधारण प्रभाव डललकइ । ई भूमिका में दू प्रतियोगी हलइ, आउ विश्वास कइल जइतइ ? - दुन्नु, छोटकुन्ना बुतरू नियन, भयंकर रूप से एक दोसरा से झगड़ा करे लगलइ, ई कारण से कि केकरा ई भूमिका निभाना चाही - दुन्नु के स्कंधिका (aiguillettes) सहित अफसर के वरदी में देखाय देवे के इच्छा हलइ ! दोसर अभिनेता लोग ओकन्हीं के अलगे कइलकइ आउ ध्वनिमत से बहुमत के साथ ई भूमिका नेत्स्वितायेव के देवे के निर्णय करते गेलइ, ई कारण से नयँ, कि ऊ दोसरा के अपेक्षा जादे सुत्थर आउ निम्मन हलइ आउ ओहे से जमींदार नियन बेहतर देखाय दे हलइ, बल्कि ई कारण से, कि नेत्स्वितायेव सबके आश्वस्त कइलकइ, कि ऊ छड़ी के साथ बाहर निकसतइ आउ ओकरा अइसे लहरइतइ आउ जमीन पर रेखाचित्र बनइतइ, एगो वास्तविक जमींदार आउ उच्च दर्जा के छैला नियन, जे वानका ओतपेती नयँ कर सकऽ हइ, काहेकि ऊ वास्तविक कुलीन लोग के कभियो नयँ देखलके ह । आउ वास्तव में नेत्स्वितायेव जइसीं बाहर निकसके अपन ठकुराइन (घरवली) के साथ जनता के सामने अइलइ, ऊ खाली ई कइलकइ, कि तेजी से आउ फटाफट एगो पतरा सरकंडा के छड़ी से, जे ओकरा कहीं से मिल गेले हल, जमीन पर चित्र बनइलकइ, शायद एकरा में ऊ सबसे उच्च कुलीनता, अत्यंत छैलापन आउ फैशन के लक्षण समझके । शायद, कभी बचपने में, जब नंगे गोड़ वला लड़का हलइ आउ एगो घरेलू दास के रूप में काम करऽ हलइ, त ओकरा एगो शानदार ढंग से पोशाक पेन्हले, छड़ी के साथ एगो जमींदार के देखलके हल, आउ ओकर छड़ी फिरावे के कुशलता से मोहित हो गेले हल, आउ ई छाप ओकर दिमाग में हमेशे लगी आउ अमिट रह गेलइ, जेकरा चलते अभी, तीस बरिस के उमर में, ओकरा सब कुछ आद पड़ गेलइ, जइसन हलइ, जेकरा से समुच्चा जेल पूरे तरह से मोहित आउ आकृष्ट हो गेलइ । नेत्सिवतायेव अपन काम में एतना लीन हलइ, कि ऊ न तो केकरो आउ न केधरो देखब करऽ हलइ, बोलियो रहले हल अपन आँख बिन उपरे कइले आउ खाली ई करब करऽ हलइ, कि ध्यान खाली अपन छड़ी तरफ आउ ओकर नोक पर कइले हलइ । परोपकारिणी ठकुराइन भी अपन तरह के अत्यंत अद्भुत हलइ - ऊ एगो पुरनका, तार-तार होल मलमल पोशाक में अवतरित होलइ, जे बिलकुल असली चिथड़ा लगऽ हलइ, हाथ आउ गरदन खुल्ला हलइ, चेहरा भयंकर रूप से पाउडर लगवल आउ लाल कइल, ठुड्डी से बान्हल सूती के शयन टोपी (nightcap), एक हाथ में छतरी आउ दोसर में पेंट कइल कागज के एगो बिन्ना, जेकरा से ऊ लगातार हावा कर रहले हल । ठकुराइन के जोरदार ठहाका से स्वागत कइल गेलइ; आउ ठकुराइन खुद्दे कइएक तुरी अपन हँसी नयँ रोक पइलकइ । ठकुराइन के भूमिका कैदी इवानोव अदा कइलकइ । सिरोत्किन, लड़की के वेष में, बहुत प्यारा लगऽ हलइ । द्विपदी (व्यंग्य गीत) भी निम्मन हलइ । एक शब्द में, नाटक पूरा आउ सामान्य रूप से सब के संतुष्टि के साथ समाप्त होलइ । कोय शिकायत नयँ होलइ, आउ होइयो नयँ सकऽ हलइ ।
संगीत पूर्वरंग (overture) "ड्योढ़ी, हमर ड्योढ़ी" फेर से बजावल गेलइ, आउ फेर से परदा उठलइ । ई केद्रिल हलइ । केद्रिल एक प्रकार के दोन झुआन (Don Juan) हइ; कम से कम मालिक आउ नौकर दुन्नु के नाटक के अंत में नरक में ले जा हइ । पूरा अंक (act) प्रस्तुत कइल गेलइ, लेकिन ई स्पष्टतः एगो खंडित अंश हलइ; प्रारंभिक आउ अंतिम अंश लुप्त हलइ । कोय अर्थ आउ सामंजस्य (consistency) नयँ हलइ । घटना रूस में घट्टऽ हइ, कहीं एगो सराय में । सराय के मालिक कमरा में ओवरकोट आउ गोल सिलवटदार टोपी में एगो जमीनदार के लावऽ हइ । ओकरा पीछू-पीछू ओकर नौकर केद्रिल एगो सूटकेस के साथ आवऽ हइ आउ एगो नीला कागज में लपटल चिकेन (मुर्गी के मांस) लेले हइ । केद्रिल अधकटिया कोट में आउ नौकर के शंकुनुमा टोपी में हइ । ओहे पेटू हइ । एकर भूमिका अदा कर रहले ह बकलूशिन के प्रतियोगी पोत्सेयकिन; मालिक के भूमिका अदा कर रहले ह ओहे इवानोव, जे पहिलौका नाटक में परोपकारिणी ठकुराइन के भूमिका अदा कइलके हल । सराय के मालिक नेत्स्वितायेव (ओकन्हीं के) सवधान करऽ हइ, कि कमरा में शैतान सब के वास हइ, आउ (एतना कहके) गायब हो जा हइ । मालिक, उदास आउ चिंतित, खुद के बड़बड़ा हइ, कि ऊ बहुत पहिलहीं से जानऽ हलइ, आउ केद्रिल के सब समान निकासे के औडर दे हइ आउ रात के खाइक (खाना) बनावे लगी कहऽ हइ । केद्रिल डरपोक आउ पेटू हइ । शैतान के बारे सुनके, ओकर चेहरा पीयर पड़ जा हइ आउ ऊ पत्ता नियन हिल्ले लगऽ हइ । ऊ भाग जइते हल, लेकिन मालिक से डरऽ हइ । आउ, एकरा अलावे, ओकरा भूख लगल हइ । ऊ कामुक, मूर्ख, अपन तरह के धूर्त आउ डरपोक हइ, हरेक पग पर मालिक के धोखा दे हइ, आउ साथे-साथ ओकरा से डरऽ हइ । ई एगो अनोखा तरह के नौकर हइ, जेकरा में कइसूँ अस्पष्ट आउ दूरस्थ रूप से लेपोरेल्लो [Leporello] के चरित्र प्रकट होवऽ हइ [4], आउ वस्तुतः आश्चर्यजनक रूप से प्रस्तुत कइल जा हइ । पोत्सेयकिन निस्संदेह प्रतिभाशाली हइ, आउ हमर दृष्टि में, बकलूशिन के अपेक्षा बेहतर अभिनेता हइ । जाहिर हइ, हम दोसरा दिन मिलते बखत बकलूशिन से हम अपन विचार पूरा तरह से नयँ व्यक्त कइलिअइ - हमर ई बात से ओकरा बहुत कष्ट होते हल । मालिक के भूमिका अदा करे वला कैदी भी अच्छा अभिनय कइलकइ । ओकर बकवास अत्यधिक भयंकर हलइ, कुच्छो से मिलता-जुलता नयँ; लेकिन ओकर उच्चारण ठीक आउ सजीव हलइ, आउ हाव-भाव उचित । जबकि केद्रिल सूटकेस (के खाली करे) में व्यस्त हइ, मालिक विचारमग्न मुद्रा में स्टेज पर एन्ने-ओन्ने चक्कर मार रहले ह आउ सबके सुन्ने लायक अवाज में घोषणा करऽ हइ, कि आझ के साँझ ओकर यात्रा समाप्त हो जइतइ । केद्रिल ओकर बात उत्सुकतापूर्वक सुन्नऽ हइ, मुँह बनावऽ हइ (grimaces), आ पार्ते [a parte (इटैलियन) - पार्श्व में] बोलऽ हइ आउ दर्शक के हरेक शब्द पर हँसावऽ हइ । ओकरा अपन मालिक लगी कोय अफसोस नयँ हलइ; लेकिन ऊ शैतान के बारे सुनलकइ; ओकरा जाने के मन करऽ हइ, कि ई की होवऽ हइ, आउ ओहे से ऊ बातचीत आउ पूछताछ शुरू कर दे हइ । मालिक आखिरकार ओकरा बतावऽ हइ, कि कभी तो कोय विपत्ति में ऊ नरक के मदत के सहारा लेलके हल आउ शैतान लोग ओकरा मदत कइलके हल, ओकर रक्षा कइलके हल; लेकिन आझ अवधि के अंत हइ, आउ शायद, आझे ओकन्हीं अइते जइतइ, शर्त के अनुसार, ओकर आत्मा लगी । केद्रिल बहुत डरे लगऽ हइ । लेकिन मालिक हताश नयँ होवऽ हइ आउ ओकरा रात के भोजन तैयार करे लगी औडर दे हइ । भोजन के बात सुनके केद्रिल सजीव हो उठऽ हइ, चिकेन निकासऽ हइ, दारू निकासऽ हइ - आउ नयँ-नयँ (अर्थात् बीच-बीच में, समय-समय पर), आउ खुद्दे चिकेन से एक टुकड़ा नोचके निकासऽ हइ आउ चक्खऽ हइ । दर्शक हँस्सऽ हइ । फेर दरवाजा के चरचर अवाज आवऽ हइ, हावा झिलमिली (शटर) पर दस्तक दे हइ; केद्रिल कँप्पे लगऽ हइ आउ तुरतम्मे, लगभग अचेतन अवस्था में, चिकेन के एगो बड़गो टुकड़ा मुँह में ठूँस ले हइ, जेकरा ऊ निगलियो नयँ पावऽ हइ । फेर से ठहाका लगऽ हइ । "तैयार हो गेलउ ?" मालिक चिल्ला हइ, कमरा के चक्कर लगइते । "अइकी अभिए, सर ... हम अपने लगी ... तैयार कर दे हिअइ", केद्रिल बोलऽ हइ, खुद टेबुल के पीछू बइठ जा हइ आउ अपन मालिक के खाना रजके खाय लगऽ हइ । दर्शक लगी, स्पष्टतः, नौकर के फुरतीलापन आउ धूर्तता मनोरंजक हइ, आउ एहो बात कि मालिक के उल्लू बनावल जा हइ । ई स्वीकार कइल जाल चाही, कि पोत्सेयकिन वास्तव में प्रशंसा के योग्य हलइ । "अइकी अभिए, सर ... हम अपने लगी ... तैयार कर दे हिअइ" - ई शब्द ऊ शानदार ढंग से उच्चारण कइलकइ । टेबुल भिर बइठके ऊ भुक्खड़ नियन खाय लगऽ हइ आउ मालिक के हरेक कदम पर काँप जा हइ, ताकि ऊ ओकर हरक्कत के नोटिस नयँ कर पावइ; जइसीं ऊ (मालिक) अपन जगह से मुड़इ, कि ऊ (नौकर) टेबुल के निच्चे झुक जाय आउ अपने साथ चिकेन घींच लेइ । आखिरकार ऊ अपन पहिला भूख के शांत कर ले हइ; अब मालिक के बारे सोचे के समय हो गेलइ । "केद्रिल, जल्दीए हो जइतउ न ?" मालिक चिल्ला हइ । "तैयार हइ, सर !" फुरती से केद्रिल जवाब दे हइ, अचानक ई आद अइला पर कि मालिक लगी लगभग कुच्छो नयँ बचले ह । प्लेट पर वास्तव में एक्के गो चिकेन के टँगरी पड़ल हइ । मालिक, उदास आउ चिंतित, बिन कुच्छो पर ध्यान देले, टेबुल भिर बइठ जा हइ, आउ केद्रिल ओकर कुरसी के पीछू तौलिया लेले खड़ी हो जा हइ । केद्रिल के हरेक शब्द, हरेक हाव-भाव, मुँह के विकृत कइल हरेक हरक्कत, जब ऊ दर्शक दने मुड़ऽ हइ, त अपन मूर्ख मालिक पर सिर हिलावऽ हइ, आउ दर्शक तरफ से दुर्निवार (irrepressible) हँसी फूट पड़ऽ हइ । लेकिन अइकी जइसीं मालिक खाना चालू करऽ हइ, कि शैतान लोग पहुँच जा हइ । हियाँ परी कुच्छो समझल नयँ जा सकऽ हइ, आउ शैतान सब कइसूँ बिलकुल सामान्य ढंग से नयँ आवऽ हइ - नेपथ्य के बगल में दरवाजा खुल्लऽ हइ आउ कुछ तो उज्जर रंग के अवतरित होवऽ हइ, आउ सिर के जगह पे ललटेन आउ मोमबत्ती हइ; दोसरा भूत के सिर पे भी ललटेन हइ आउ हथवा में हँसुआ लेले हइ । ललटेन काहे लगी, हँसुआ काहे लगी, शैतान सब उज्जर में काहे हइ ? केकरो समझ में नयँ आवऽ हइ । लेकिन एकरा बारे कोय नयँ सोचऽ हइ । मतलब शायद अइसीं होवे के चाही । मालिक काफी बहादुरी से शैतान सब के संबोधित करऽ हइ आउ ओकन्हीं के चिल्लाके बोलऽ हइ, कि ऊ ओकन्हीं द्वारा ले जाय लगी तैयार हइ । लेकिन केद्रिल डरऽ हइ, खरगोश नियन; ऊ टेबुल के निच्चे दुबक जा हइ, लेकिन अपन सब भय के बावजूद, टेबुल पर से बोतल उठावे लगी नयँ भुला हइ । शैतान सब एक मिनट लगी गायब हो जा हइ; केद्रिल टेबुल के निच्चे से बाहर आवऽ हइ; लेकिन जइसीं मालिक फेर से चिकेन तरफ हाथ बढ़ावऽ हइ, कि तीन शैतान कमरा में फेर से घुस जा हइ, ओकरा पीछू से पकड़ ले हइ आउ पाताल (नरक) ले जा हइ । "केद्रिल ! हमरा बचाव !" मालिक चिल्ला हइ । लेकिन केद्रिल ई बात पर कोय ध्यान नयँ दे हइ । ऊ अबरी बोतल, प्लेट आउ पावरोटी भी टेबुल के निच्चे सरका लेलकइ। लेकिन अइकी ऊ अब अकेल्ले हइ, शैतान लोग नयँ हइ, मालिक भी नयँ । केद्रिल सरकते बाहर निकसऽ हइ, चारो बगली नजर डालऽ हइ, आउ मुसकान से ओकर चेहरा पर चमक आ जा हइ । ऊ धूर्ततापूर्वक आँख मिचकावऽ हइ, अपन मालिक के जगह पर बइठ जा हइ, आउ दर्शक दने सिर हिलइते आधा फुसफुसाहट के अवाज में बोलऽ हइ - "अच्छऽ, अब तो हम अकेल्ले हकूँ ... बिन मालिक के ! ..." सब कोय ओकरा तरफ देखके हँस्सऽ हइ, कि ऊ बिन मालिक के हइ; लेकिन अइकी ऊ आउ आधा फुसफुसाहट में आगू बोलऽ हइ, दर्शक लोग के गोपनीय रूप में आउ लगातार अधिकाधिक प्रसन्न मुद्रा में मटकी मारते - "मालिक के तो शैतान ले गेलइ ! ..." दर्शक लोग के भावावेश असीम हइ ! एकरा अलावे, ई बात कि मालिक के शैतान ले गेलइ, अइसन ढंग से कहल गेलइ, अइसन धूर्ततापूर्वक, अइसन हास्यजनक रूप से जीत के मुँह बनइते, कि वास्तव में प्रशंसा नयँ करना असंभव हलइ । लेकिन केद्रिल के खुशी थोड़हीं देर तक रहऽ हइ । ऊ अभी बोतल लेके अपना लगी गिलास में दारू ढारके पीहीं लगी चहलकइ, कि अचानक शैतान लोग लौटके आ जा हइ, चौआ पर चुपके-चोरी ओकर पीछू आ जा हइ, आउ बगली से ओकरा धर ले हइ । केद्रिल गला फाड़के चिल्ला हइ; कायरतावश ऊ मुड़के देखे के साहस नयँ कर पावऽ हइ । ऊ खुद के बचाइयो नयँ पावऽ हइ - हाथ में बोतल आउ गिलास हइ, जेकरा छोड़ना ओकर वश में नयँ हइ । दहशत से मुँह फाड़के, ऊ आधा मिनट पब्लिक तरफ आँख फाड़ले बइठल रहऽ हइ, कायरतापूर्ण भय से अइसन मरलाह अभिव्यक्ति के साथ, कि निश्चयपूर्वक ओकर तस्वीर बनावल जा सकऽ हलइ । आखिरकार ओकरा उठाके ले चल जा हइ; बोतल हाथ में लेलहीं, गोड़ झाड़ते रहऽ हइ आउ चिल्ला हइ, चिल्ला हइ । ओकर चिल्लाहट नेपथ्य में भी सुनाय दे हइ । लेकिन परदा उठ जा हइ, आउ सब लोग हँस्सऽ हइ, सब कोय आनंदातिरेक में हइ ... वाद्यवृंद (ऑर्किस्ट्रा) कमरिंस्कया [5] के धुन शुरू कर दे हइ ।
मृदु स्वर में शुरू कइल जा हइ, जे मोसकिल से सुनाय दे हइ, लेकिन धुन के स्वर तीव्र से तीव्रतर होते जा हइ, ताल (tempo) आउ अधिक तेज हो जा हइ, बलालाइका के ध्वनि फलक (sound board) पर तगड़ा चोट सुनाय दे हइ ... ई कमरिंस्कया हइ पूरे जोर पर, आउ सचमुच, बहुत अच्छा होते हल, अगर ग्लिनका हमन्हीं के जेल में एकरा सुन पइते हल [5] । संगीत के धुन पर मूक अभिनय चालू होवऽ हइ । कमरिंस्कया पूरे मूक अभिनय के दौरान बन नयँ होवऽ हइ । कुटीर के अंदरूनी भाग के दृश्य हइ । स्टेज पर मिल मालिक (चक्कीवला) आउ ओकर घरवली हइ । चक्कीवला एगो कोना में जीन के साज के दुरुस्ती कर रहले ह, आउ दोसर कोना में ओकर घरवली सन के सुतरी काट रहले ह । घरवली के भूमिका सिरोत्किन आउ चक्कीवला के भूमिका नेत्स्वितायेव अदा कर रहले ह ।
हियाँ हम कहे लगी चाहबइ, कि हमन्हीं के (स्टेज के) सजावट बहुत खराब हलइ । एकरा में आउ एकर पहिलौका नाटक में, आउ दोसरौकन में भी अपने अपन कल्पना से अधिक भरथिन, बनिस्बत कि जे आँख से देखऽ हथिन । पिछलौका देवाल के जगह कोय प्रकार के दरी चाहे घोड़ा के कपड़ा तानल हइ; बगल में कउनो प्रकार के खराब परदा लगल हइ । बामा बगल कुच्छो समान नयँ हलइ, ओहे से पटरा के बिछौना देखाय दे हलइ। लेकिन दर्शक लोग आग्रही नयँ हलइ आउ वास्तविकता के अपन कल्पना से पूरा कर ले हलइ, विशेष करके ई कारण से कि कैदी लोग ई मामला में बहुत सक्षम हइ - "बाग बतावल गेलइ, त एकरा बागे समझहो; कमरा त कमरा, झोपड़ी त झोपड़ी - कोय बात नयँ, जादे औपचारिकता के कुच्छो जरूरत नयँ हइ" । सिरोत्किन एगो देहाती नवयुवती के वेष में बहुत प्यारा लगऽ हइ । कैदी लोग के बीच धीमे स्वर में कइएक प्रशंसोक्ति सुनाय दे हइ । चक्कीवला अपन काम खतम करऽ हइ, हैट ले हइ, चाभुक ले हइ, घरवली भिर आवऽ हइ आउ ओकरा इशारा से समझावऽ हइ, कि ओकरा जाय के हइ, लेकिन अगर ओकर अनुपस्थिति में ऊ केकरो स्वागत करतइ, त ... आउ ऊ चाभुक देखावऽ हइ । घरवली सुन्नऽ हइ, आउ सिर हिलावऽ हइ । ई चाभुक, शायद, ओकरा लगी बहुत जानल-पछानल हइ - ई औरत अपन मरदाना के पीछू गुलछर्रा उड़ावऽ हइ । मरदाना चल जा हइ । जइसीं ऊ दरवाजा के आड़ हो जा हइ, कि ऊ ओकरा पीछू से अपन मुक्का उसाहऽ हइ । लेकिन अइकी दरवाजा पर दस्तक होवऽ हइ; दरवाजा खुल्लऽ हइ, आउ फेर से पड़ोसी नजर आवऽ हइ, ओहो चक्कीवला हइ, कफ़्तान में एगो दढ़ियल मुझीक (देहाती/ किसान) । ओकर हाथ में उपहार हइ - एगो लाल रूमाल । औरतिया हँस्सऽ हइ; लेकिन जइसीं पड़ोसी ओकरा आलिंगन करे लगी चाहऽ हइ, कि दरवाजा पर फेर से दस्तक । काहाँ जाल जाय ? ऊ ओकरा फुरती से टेबुल के निच्चे नुका दे हइ, आउ खुद फेर से सुतरी काटे (बनावे) में लग जा हइ । आवऽ हइ दोसरा प्रेमी - ई एगो क्लर्क हइ, फौजी वेष में । अभी तक मूक अभिनय ठीक-ठाक चल रहले हल, हाव-भाव बिन कोय गलती के सही हलइ । ई तात्कालिक अभिनेता सब के ध्यान में रखला पर अचरज भी हो सकऽ हलइ, आउ अनिच्छापूर्वक विचार दिमाग में आ सकऽ हलइ - केतना शक्ति आउ प्रतिभा हमन्हीं के रूस में कभी-कभी बेकार में नष्ट हो जा हइ, जेल में आउ दुख-तकलीफ में ! लेकिन ऊ कैदी, जे क्लर्क के भूमिका अदा कइलकइ, शायद कभी प्रांतीय चाहे घरेलू थियेटर में हलइ, आउ ओकरा लगऽ हलइ, कि हमन्हीं के अभिनेता, एक-एक करके सब्भे, समझ नयँ पावऽ हइ कि ओकन्हीं की कर रहले ह आउ स्टेज पर जइसे चल्ले के चाही ओइसे नयँ चल्लऽ हइ । आउ अइकी ऊ अइसे अभिनय करऽ हइ, जइसन कि कहल जा हइ, प्राचीन काल में थियेटर में अभिजात नायक (classical heroes) अभिनय करते जा हलइ - लम्मा डेग भरऽ हइ, आउ दोसरा गोड़ बिन हिलइले, अचानक रुक जा हइ, पूरा देह आउ सिर पीछू मुँहें मोड़ ले हइ, चारो तरफ घमंड से नजर दौड़ावऽ हइ आउ फेर दोसरा डेग बढ़ावऽ हइ । अगर अइसन चाल अभिजात अभिनेता में हास्यास्पद हलइ, त फौजी क्लर्क में, हास्यजनक दृश्य में, आउ जादे हास्यास्पद हलइ । लेकिन हमन्हीं के पब्लिक के सोचना हलइ, कि शायद, हियाँ परी अइसीं होवे के चाही, आउ लम्बू क्लर्क के लम्मा डेग के निष्पादित तथ्य (accomplished fact) के रूप में स्वीकार कर लेलकइ, बिन कोय आलोचना के । मोसकिल से क्लर्क स्टेज के बीच पहुँच पइले हल, कि एक तुरी आउ दस्तक सुनाय देलकइ - मालकिन फेर से हलचल में आ गेलइ । क्लर्क के काहाँ रक्खल जाय ? संदूक में, काहेकि खुल्लल हइ । क्लर्क सरकके संदूक में चल जा हइ, आउ औरतिया ओकर ढक्कन बन कर दे हइ । अबरी एगो विशिष्ट अतिथि आवऽ हइ, सेहो प्रेमी हइ, लेकिन विशेष प्रकार के । ई एगो ब्राह्मण हइ आउ अपन पोशाक में भी । दुर्निवार हँसी दर्शक लोग के बीच सुनाय पड़ऽ हइ । ब्राह्मण के भूमिका कोश्किन करऽ हइ, आउ उत्तम अभिनय करऽ हइ । ऊ ब्राह्मण नियन लगवो करऽ हइ । हाव-भाव से ऊ अपन प्रेम के पूर्ण रूप से अभिव्यक्त करऽ हइ । ऊ अपन हाथ आकाश दने उठावऽ हइ, फेर ओकरा अपन छाती पर रक्खऽ हइ, अपन दिल पर; लेकिन जइसीं ओकरा अपन भावना के दर्शावे के मौका मिललइ, कि दरवाजा पर जोर के प्रहार सुनाय दे हइ । प्रहार से सुनाय पड़ऽ हइ, कि ऊ मकान मालिक हइ । भयभीत घरवली अपन आपा खो दे हइ, ब्राह्मण एन्ने-ओन्ने होवे लगऽ हइ आउ नुकावे लगी प्रार्थना करे लगऽ हइ । फुरती से ऊ ओकरा अलमारी के पीछू रख दे हइ, आउ खुद दरवाजा खोले लगी भूलके, लपकल अपन सुतरी काटे के काम में लग जा हइ, आउ सुतरी काटऽ हइ, सुतरी काटऽ हइ, अपन मरदाना के दरवाजा पर के दस्तक पर कोय ध्यान बिन देले, भय से सुतरी के ऐंठते, जे ओकर हाथ में हइए नयँ हइ आउ डेरा के घुमावऽ हइ, जेकरा वस्तुतः फर्श पर से उठावे लगी भूल गेले हल । सिरोत्किन ई भय के बहुत निम्मन से आउ सफलतापूर्वक अभिनय कइलकइ । लेकिन मालिक गोड़ से धक्का देके दरवजवा के खोल ले हइ आउ चाभुक के साथ अपन घरवली भिर आवऽ हइ । ऊ सब कुछ नोटिस कर लेलके हल आउ जासूसी कइलके हल आउ सीधे ओकरा अँगुरी से देखावऽ हइ, कि ओकरा भिर तीन गो नुक्कल हइ । तब ऊ नुक्कल सब के खोजऽ हइ । खोजला पर सबसे पहिले ओकरा पड़ोसी मिल्लऽ हइ, जेकरा ऊ मुकियाके कमरा से बाहर करऽ हइ । डेरगूह क्लर्क भागे लगी चहलकइ, सिर से ढक्कन के उपरे कर देलकइ आउ जेकरा से ऊ खुद्दे अपन चेहरा देखा देलकइ । मालिक ओकरा चाभुक से पिट्टऽ हइ आउ अबरी प्रेमी क्लर्क बिलकुल अनभिजात तरीका से (non-classical style) उछले लगऽ हइ । अब ब्राह्मण रह जा हइ; मालिक ओकरा देर तक ढूँढ़ऽ हइ, आखिरकार अलमारी के पीछू कोना में पावऽ हइ, आदरपूर्वक ओकरा नमस्कार करऽ हइ आउ दाढ़ी पकड़के घींचले-घींचले स्टेज के बिच्चे में लावऽ हइ । ब्राह्मण खुद के बचावे के प्रयास करऽ हइ, चिल्ला हइ - "अभिशप्त, अभिशप्त !" (मूक अभिनय में एकमात्र बोलल शब्द), लेकिन मरद नयँ सुन्नऽ हइ आउ ओकरा अपने तरह से दछना (दक्षिणा) दे हइ । घरवली, ई देखके कि मामला अब ओकरा तक पहुँच जइतइ, सुतरी आउ डेरा फेंक दे हइ आउ कमरा से भाग जा हइ; सुतरी काटे लगी प्रयुक्त स्टूल जमीन पर उलट जा हइ, कैदी लोग ठहाका मारऽ हइ । अली, हमरा दने बिन देखले, हमर हथवा पकड़के हिलइते चिल्ला हइ - "देखहो ! ब्राह्मण, ब्राह्मण !" - आउ खुद ऊ हँसी बरदास नयँ कर पावऽ हइ । परदा गिरऽ हइ । दोसरा दृश्य शुरू होवऽ हइ ...
लेकिन सब्भे दृश्य के वर्णन करे के जरूरत नयँ । आउ दू-तीन (दृश्य) हलइ । ऊ सब्भे हास्यजनक आउ वास्तव में विनोदपूर्ण हलइ । अगर कैदी लोग खुद्दे ऊ सब के नयँ लिखलके हल, त कम से कम हरेक में ओकन्हीं अपन खुद के हिस्सा घुसेड़ देलके हल । लगभग हरेक अभिनेता अपना तरफ से तात्कालिक रूप से कुछ न कुछ घुसेड़ऽ हलइ, ओहे से अगलौका सँझियन के एक्के आउ ओहे अभिनेता एक्के आउ ओहे भूमिका कुछ दोसरा तरह से अदा करऽ हलइ । अगला मूक अभिनय, जे अनूठा प्रकृति के हलइ, बैले (ballet) नृत्य के साथ समाप्त होलइ । एगो लाश के दफनावल जा रहले हल । ब्राह्मण अपन कइएक सहायक के साथ ताबूत पर तरह-तरह के मंत्रोच्चारण करऽ हइ, लेकिन कोय फयदा नयँ होवऽ हइ । आखिरकार अवाज सुनाय दे हइ - "सूर्यास्त हो रहले ह", मरल अदमी जीवित हो जा हइ, आउ सब कोय आनंद से नच्चे लगऽ हइ । ब्राह्मण भी मरलका अदमिया के साथ नच्चऽ हइ, आउ बिलकुल विशेष ढंग से नच्चऽ हइ, ब्राह्मण रीति के अनुसार । आउ एकरे साथ थियेटर समाप्त हो जा हइ, अगला साँझ तक । हमन्हीं के सब लोग तितर-बितर हो जइते जा हइ - खुश, संतुष्ट, अभिनेता लोग के प्रशंसा करऽ हइ, सर्जेंट के धन्यवाद दे हइ । झगड़ा-उगड़ा नयँ सुनाय दे हइ । सब कोय कइसूँ असाधारण रूप से संतुष्ट हइ, हियाँ तक कि मानूँ भाग्यशाली हइ, आउ हमेशे नियन नयँ सुत्तऽ हइ, बल्कि लगभग शांति से - आउ अइसन काहे हो सकऽ हइ, अपने के की लगऽ हइ ? आउ तइयो ई हमर कल्पना के सपना नयँ हइ । ई सत्य हइ, वास्तविकता हइ। ई गरीब लोग के खाली थोड़े पल लगी स्वच्छंद रूप से रहे देल गेलइ, दोसर सामान्य लोग नियन खुशी मनावे लगी, बल्कि एक्के घंटा लगी कारागार से भिन्न जीवन जीए लगी - आउ अदमी नैतिक रूप से बदल जा हइ, चाहे ई कुच्छे मिनट खातिर काहे नयँ होवइ ... लेकिन अभी देर रात हो चुकले ह । हम संयोगवश चौंक जा हिअइ आउ हमर नीन खुल जा हइ - बुढ़उ अभियो तक स्टोव पर प्रार्थना कर रहले ह आउ सुबहे तक प्रार्थना करते रहतइ; अली शांति से हमर बगली में सुत्तल हइ । हमरा आद पड़ऽ हइ, कि सुतहूँ घड़ी तक ऊ हँसिए रहले हल, थियेटर के बारे अपन भइवन से गपशप करते, आउ ओकर शांत बचकाना चेहरा में अनजाने हम खो जा हिअइ । धीरे-धीरे हमरा सब कुछ आद पड़ते जा हइ - पिछला दिन, उत्सव, ई पूरा महिन्ना ... भय से हम सिर उठावऽ हिअइ आउ छो दमड़ी के जेल के मोमबत्ती के कंपायमान धुँधला प्रकाश में अपन सुत्तल साथी सब पर नजर फेरऽ हिअइ । हम ओकन्हीं के पीयर चेहरा दने तक्कऽ हिअइ, ओकन्हीं के दयनीय बिछावन दने, पूरा ई बिलकुल नंगा आउ कंगाल दने - हम ध्यान से देखऽ हिअइ - आउ जइसे हमरा खुद के आश्वस्त करे के मन करऽ हइ, कि ई सब कुछ कुरूप सपना जारी नयँ हइ, बल्कि वास्तविक सच्चाई हइ । लेकिन ई सच हइ - अइकी केकरो कराह सुनाय पड़ऽ हइ; कोय तो मोसकिल से अपन हाथ हिलइलकइ आउ ओकर बेड़ी खनखनइलइ । दोसरा नीन में चौंक उठलइ आउ बोले लगलइ, आउ बाबा स्टोव पर सब्भे "पारंपरिक ईसाई" खातिर प्रार्थना कर रहला ह, आउ उनकर शांतिपूर्ण, मृदु, लंबा "ईश्वर यीशु क्राइस्ट, हमन्हीं पर दया करऽ ! ..." सुनाय दे हइ ।
"हमेशे लगी हम हियाँ नयँ हकूँ, बल्कि कुच्छे साल तलक !" हम सोचऽ ही आउ फेर से सिर तकिया पर टिका दे ही ।
******* पहिला भाग समाप्त *******
Posted by नारायण प्रसाद at 2:23 AM No comments: Links to this post
Labels: अनूदित साहित्य, उपन्यास
Subscribe to: Posts (Atom)


c: text/html

text:
Wednesday, September 28, 2016
रूसी उपन्यास "आझकल के हीरो" ; भाग-2 ; 2. राजकुमारी मेरी - अध्याय-7
रूसी उपन्यास – “आझकल के हीरो”
भाग-2
2. राजकुमारी मेरी - अध्याय-7
29 मई
ई सब्भे दिन हम एक्को तुरी अपन पद्धति (सिस्टम) से विचलित नयँ होलिअइ । छोटकी राजकुमारी के हमर बातचीत पसीन पड़े लगले ह । उनका हम अपन जिनगी के कुछ विचित्र घटना के बारे बतइलिअइ, आउ ऊ हमरा में एगो असाधारण मानव देखे लगलथिन हँ । हम संसार के सब कुछ पर हँस्सऽ हिअइ, विशेष करके भावना पर - ई उनका भयभीत करे लगले ह । हमर उपस्थिति में ऊ ग्रुशनित्स्की के साथ भावुक चर्चा के शुरुआत करे के हिम्मत नयँ कर पावऽ हथिन आउ पहिलहीं कइएक तुरी ओकर हरक्कत के उत्तर व्यंग्यात्मक मुसकान से देलथिन हँ । लेकिन हम हरेक तुरी, जब ग्रुशनित्स्की उनका भिर जा हइ, हम नम्र मुद्रा धारण कर ले हिअइ आउ उनकन्हीं दुन्नु के अकेल्ले रहे दे हिअइ । पहिले तुरी ऊ ई बात से खुश होलथिन, चाहे अइसन देखावे के प्रयास कइलथिन; दोसरा तुरी - हमरा पर गोसाऽ गेलथिन, तेसरा तुरी - ग्रुशनित्स्की पर ।
"अपने के पास बहुत कम स्वाभिमान हइ !" कल्हे ऊ हमरा कहलका । "अपने कइसे सोचऽ हथिन, कि हमरा ग्रुशनित्स्की के साथ अधिक आनंद मिल्लऽ हइ ?"
हम जवाब देलिअइ, कि अपन दोस्त के खुशी के खातिर हम अपन खुशी के बलिदान दे हिअइ ...
"आउ हम्मर (खुशी के) भी", ऊ बात के आगू बढ़इलका ।
हम एकटक उनका दने देखलिअइ आउ गंभीर मुद्रा धारण कर लेलिअइ । फेर, दिन भर हम उनका से एक्को शब्द नयँ बोललिअइ ...
शाम के ऊ विचारमग्न हला, आझ सुबह कुआँ भिर आउ अधिक विचारमग्न । जब हम उनका भिर गेलिअइ, ऊ अन्यमनस्क होल ग्रुशनित्स्की के बात सुन रहला हल, जे, लगऽ हइ, प्रकृति से मुग्ध हो रहले हल, लेकिन जइसीं हमरा देखलका, ओइसीं ऊ ठहाका लगाके हँस्से लगला (बहुत असंगत रूप से), ई देखावा करते, मानूँ ऊ हमरा नयँ देख रहला ह । हम कुछ दूर चल गेलिअइ आउ चोरी-चुपके हम उनका पर नजर रखले रहलिअइ । ऊ अपन साथी भिर से मुड़ गेला आउ दू तुरी उबासी लेलका ।
पक्का हइ, कि ग्रुशनित्स्की उनका बोर कर देलकइ ।
आउ दू दिन हम उनका से बात नयँ करबइ ।
Posted by नारायण प्रसाद at 10:52 AM No comments: Links to this post
Labels: अनूदित साहित्य, उपन्यास
रूसी उपन्यास "आझकल के हीरो" ; भाग-2 ; 2. राजकुमारी मेरी - अध्याय-6
रूसी उपन्यास – “आझकल के हीरो”
भाग-2
2. राजकुमारी मेरी - अध्याय-6
23 मई
लगभग सात बजे शाम में हम बुलवार में टहल रहलिए हल । ग्रुशनित्स्की हमरा दूर से देखके हमरा बिजुन अइलइ। एक प्रकार के हास्यास्पद हर्षातिरेक ओकर आँख में चमक रहले हल । ऊ कसके हमर हाथ दबइलकइ आउ दर्दनाक स्वर में कहलकइ -
"हम तोरा धन्यवाद दे हियो, पिचोरिन ... हमर बात समझऽ हकहो न ?"
"नयँ; लेकिन, कइसनो हालत में, हमरा धन्यवाद देवे के जरूरत नयँ", हम उत्तर देलिअइ । कइसनो कइल उपकार के हमरा आद नयँ पड़ रहले हल ।
"की ? आउ कल्हे ? तूँ वास्तव में भूल गेलहो ? ... (राजकुमारी) मेरी हमरा सब कुछ बतइलथिन ..."
"की ? की वास्तव में अपने सब आझकल सब कुछ साझा करऽ हथिन ? कृतज्ञता भी ? ..."
"सुन्नऽ", ग्रुशनित्स्की बहुत गंभीर होल कहलकइ, "किरपा करके हमर प्यार के मजाक मत उड़ावऽ, अगर हमर प्रिय मित्र बन्नल रहे लगी चाहऽ ह ... देखऽ, हम उनका पागलपन के हद तक प्यार करऽ हिअइ ... आउ हम सोचऽ हिअइ, हमरा आशा हइ, ओहो हमरा प्यार करऽ हथिन ... हमर तोरा से निवेदन हको - तूँ आझ उनकन्हीं हीं शाम के भेंट देवे वला हकहो ... हमरा वचन द कि तूँ सब कुछ के खियाल रखबऽ । हम जानऽ हिअइ, कि ई सब मामला में तूँ अनुभवी हकऽ, तूँ औरतियन के हमरा अपेक्षा बेहतर जानऽ हो ... औरत ! औरत ! केऽ ओकन्हीं के समझ पइतइ ? ओकन्हीं के मुसकान आउ ओकन्हीं के निगाह में विरोध होवऽ हइ, ओकन्हीं के शब्द वादा करऽ हइ आउ लुभावऽ हइ, लेकिन ओकन्हीं के बोली के स्वर (tone) दूर ढकेलऽ हइ ... कभी तो मिनट भर में हमन्हीं के सबसे गुप्त विचार के समझ जा हइ आउ अंदाज लगा ले हइ, त कभी बिलकुल स्पष्ट इशारा भी समझ नयँ पावऽ हइ ... एहे छोटकी राजकुमारी के बात लेहो - कल्हे उनकर आँख भावना से ओत-प्रोत हलइ जब हमरा पर टिक्कल हलइ, जबकि आझ ऊ उदास आउ ठंढगर (भावशून्य) हइ ..."
"ई, हो सकऽ हइ, पानी के नतीजा हइ", हम जवाब देलिअइ ।
"तोरा सब कुछ में बुरा पहलू देखाय दे हको ... भौतिकवादी (materialist) !" ऊ घृणापूर्वक आगू बोललइ । "लेकिन, विषय (matter) बदल लेल जाय", आउ अपन खराब यमक (pun) पर संतुष्ट होल ऊ बहुत प्रसन्न होलइ। [हियाँ परी रूसी आउ अंग्रेजी में मिलता-जुलता शब्द "materialist" आउ "matter" में खराब यमक तो समझना असान हइ, लेकिन मगही अनुवाद में ठीक-ठीक यमक के प्रयोग मोसकिल हइ । ओहे से हियाँ अंग्रेजी शब्द भी साथ-साथ दे देल गेले ह । - अनुवादक ।]
आठ आउ नो के बीच हमन्हीं साथ-साथ बड़की राजकुमारी के हियाँ गेते गेलिअइ । वेरा के खिड़की बिजुन से गुजरते बखत हम ओकरा खिड़की भिर देखलिअइ । हमन्हीं परस्पर सरसरी निगाह डललिअइ । ऊ हमन्हीं के बाद जल्दीए लिगोव्स्काया के अतिथिकक्ष (ड्राइंग रूम) में अइलइ । बड़की राजकुमारी ओकरा अपन एगो रिश्तेदार के रूप में परिचित करइलथिन । लोग चाय पीते जा रहले हल; अतिथि बहुत हलइ; बातचीत सर्वसामान्य हलइ । हम प्रयास कइलिअइ कि बड़की राजकुमारी के हम पसीन अइअइ, चुटकुला सुनइलिअइ, हम उनका कइएक तुरी दिल खोलके हँसइलिअइ; छोटकी राजकुमारी के भी एक से जादे तुरी ठहाका मारे के इच्छा कइलकइ, लेकिन ऊ खुद के नियंत्रित कर लेलथिन, ताकि अपन स्वीकृत भूमिका के बाहर नयँ आ सकथिन । उनका लगऽ हइ, कि उदासी उनका शोभा दे हइ - आउ शायद, एकरा में उनका कोय गलतफहमी नयँ हइ । ग्रुशनित्स्की, लगऽ हइ, बहुत खुश हइ, कि हमर प्रसन्नता उनका प्रभावित नयँ करऽ हइ ।
चाय के बाद सब कोय हॉल में गेते गेलइ ।
"की तूँ हमर आज्ञाकारिता से खुश हीं, वेरा ?" ओकर पास से गुजरते बखत हम कहलिअइ ।
प्यार आउ कृतज्ञता भरल दृष्टि (कटाक्ष) ऊ हमरा पर डललकइ । हम अइसनका दृष्टि के आदी हो गेलिए ह, लेकिन कभी अइसन समय हलइ जब ई हमरा लगी परमानंद बन जा हलइ । बड़की राजकुमारी अपन बेटी के पियानो भिर बैठा देलथिन । सब कोय उनका कुछ तो गावे लगी निवेदन कइलकइ । हम चुपचाप रहलिअइ, आउ ई शोरगुल के फयदा उठाके वेरा के साथ हम खिड़की बिजुन चल गेलिअइ, जे हमन्हीं दुन्नु लगी कुछ तो महत्त्वपूर्ण बात बतावे लगी चाहऽ हलइ ... लेकिन ई बकवास निकसलइ …
ई दौरान छोटकी राजकुमारी के हमर भावशून्यता से चिढ़ बर रहले हल, जइसन कि हम उनकर गोसाल, दहकइत निगाह (कटाक्ष) से अंदाज लगा सकलिअइ ... ओह, हमरा ई मूक, लेकिन भावपूर्ण, संक्षिप्त, लेकिन प्रबल बातचीत आश्चर्यजनक रूप से समझ में आवऽ हइ ! ...
ऊ गावे लगलथिन । उनकर गला खराब नयँ हइ, लेकिन निम्मन नयँ गा पावऽ हथिन ... लेकिन हम (ध्यान से) नयँ सुन्नब करऽ हलिअइ । लेकिन ग्रुशनित्स्की उनकर सामने पियानो पर अपन केहुनी टिकइले अपन आँख फाड़-फाड़के देखब करऽ हलइ आउ मिनट-मिनट दबे स्वर में बोलऽ हलइ - "Charmant! delicieux!" (शारमाँ ! देलिसिअ ! - (फ्रेंच) सुंदर ! मनोहर !)
"सुन्नऽ", वेरा हमरा कहलकइ, "हम ई नयँ चाहऽ ही, कि तूँ हमर पति से भेंट करहो, लेकिन तोरा बड़की राजकुमारी के अनिवार्य रूप से खुश करे के चाही । तोरा लगी ई असान काम हको; तूँ जे कुछ चाहो, कर सकऽ हो। हमन्हीं खाली हिएँ एक दोसरा के देख सकबइ ..."
"खाली हिएँ ? ..."
ऊ शरम से लाल हो गेलइ आउ बात जारी रखलकइ -
"तूँ जानऽ हो, कि हम तोहर दासी हकियो; हम कभियो तोर विरोध नयँ कर पइलियो ... आउ एकरा लगी हमरा दंड मिलतइ । तूँ हमरा प्यार करना बन कर देबऽ ! कम से कम हम अपन मान-सम्मान बचावे लगी चाहऽ हूँ ... अपना लगी नयँ; तूँ ई बात निम्मन से जानऽ हो ! ... ओह, हम तोरा से विनती करऽ हियो - हमरा पहिले नियन खोखला शंका आउ देखावा के रुखाई से मत सतावऽ । हम, हो सकऽ हइ, जल्दीए मर जइअइ, हमरा लगऽ हइ, कि दिनो-दिन हम कमजोर होल जा रहलूँ हँ ... आउ, एकर बावजूद, हम भावी जिनगी के बारे नयँ सोच सकऽ ही, हम खाली तोरा बारे सोचऽ हियो । तोहन्हीं, मरद लोग, के कटाक्ष के आनंद, हस्तांदोलन, समझ में नयँ आवऽ हइ, लेकिन, हम, तोरा कसम खाके कहऽ हियो, हम तोर स्वर सुनके अइसन गहरा, विचित्र परमानंद के अनुभव करऽ हियो, कि अत्यंत उष्ण चुंबन भी ओकर परतर नयँ करतइ ।"
एहे दौरान राजकुमारी मेरी गाना बन कर देलथिन । प्रशंसा के भुनभुनाहट उनकर चारो दने सुनाय देवे लगलइ । हम उनका भिर सबसे बाद में गेलिअइ आउ उनका कुछ तो उनकर गला के बारे काफी लापरवाही से कहलिअइ ।
ऊ जरी मुँह बिचकइलका, अपन निचला ठोर जरी बाहर निकासके, आउ बहुत व्यंग्यपूर्वक एक गोड़ आगू करके आउ जरी झुकके कोरनिश कइलका ।
"हमरा लगी तइयो ई अधिक सम्मान के बात हइ", ऊ बोलला, "कि अपने हमर गीत बिलकुल नयँ सुनलथिन । लेकिन, शायद, अपने के संगीत पसीन नयँ हइ ? ..."
"एकर विपरीत ... खास करके दुपहर के भोजन के बाद ।"
"ग्रुशनित्स्की के कहना सही हइ, कि अपने के नीरस (prosaic) अभिरुचि हइ ... आउ हम देखऽ हिअइ, कि अपने के संगीत चटोरापन के संदर्भ में (in a gastronomic respect) पसीन हइ ..."
"अपने के फेर गलतफहमी हइ - हम बिलकुल नयँ चटोरा (पेटू) हिअइ । हमर पाचनशक्ति अत्यंत खराब हइ । लेकिन संगीत, दुपहर के भोजन के बाद निद्रा लावऽ हइ, आउ दुपहर के भोजन के बाद सोना स्वास्थ्यप्रद हइ । ओहे से, हमरा संगीत वैद्यकीय दृष्टिकोण से पसीन हइ । शाम के तो, एकर विपरीत, ई हमर स्नायु के बहुत जादहीं उत्तेजित करऽ हइ; हमरा या तो बहुत जादहीं उदासी छा जा हइ, चाहे बहुत आनंद होवऽ हइ । ई चाहे ऊ, दुन्नु यातनादायक हइ, जब उदास होवे के चाहे आनंदित होवे के कोय ठोस कारण नयँ रहऽ हइ, आउ एकर अलावे, उदासी सामाजिक मिलन के दौरान हास्यास्पद हइ, आउ बहुत बड़गो आनंद अशिष्टता हइ ..."
ऊ हमर पूरा बात नयँ सुनलका, दूर चल गेला, ग्रुशनित्स्की के बगल में बैठ गेला, आउ दुन्नु बीच कइसनो भावुक बातचीत शुरू होलइ । लगऽ हइ, छोटकी राजकुमारी ओकर बुद्धिमत्तापूर्ण वाक्य के काफी अन्यमनस्कता आउ असंगत रूप से उत्तर देलथिन, हलाँकि अइसन देखावा कइलथिन, कि ओकर बात ध्यान से सुन रहलथिन हँ, काहेकि ऊ उनका दने कभी-कभी अचरज से देखऽ हलइ, उनकर आंतरिक खलबली के अंदाज लगावे खातिर, जे उनकर बेचैन नजर में अभिव्यक्त हो रहले हल ...
लेकिन हम अपने के मन के बात के भाँप गेलिए ह, प्यारी राजकुमारी । सावधान हो जा ! अपने हमरा अइँटा के जवाब पत्थल से देवे लगी चाहऽ हथिन, हमर स्वाभिमान के ठेस पहुँचावे लगी चाहऽ हथिन, अपने सफल नयँ होथिन ! आउ अगर अपने हमरा पर युद्ध घोषित करथिन, त हम निर्दय हो जइबइ ।
शाम के दौरान हम कइएक तुरी जानबूझके उनकन्हीं के बातचीत में शामिल होवे के प्रयास कइलिअइ, लेकिन ऊ काफी शुष्क रूप से हमर टिप्पणी के सामना कइलथिन, आउ हम बनावटी चिढ़ के साथ आखिरकार हट गेलिअइ । छोटकी राजकुमारी जीत गेलथिन, ग्रुशनित्स्की भी । जीत के खुशी मना लेते जा, मित्र हमर, आउ जल्दी करऽ ... तोहन्हीं के खुशी जादे दिन नयँ रहतो ! ... की कइल जाय ? हमरा पूर्वाभास हो जा हइ ... कोय औरत से परिचित हो गेला पर, हम हमेशे अचूक अंदाज लगा ले हलिअइ, कि ऊ हमर प्रेम में पड़तइ, कि नयँ ...
शाम के शेष भाग हम वेरा के पास गुजरलिअइ आउ मन भर, बित्तल जमाना के बात करते गेलिअइ ... ऊ कउची लगी हमरा एतना प्यार करऽ हइ, सच में, हम नयँ जानऽ हिअइ ! हियाँ तक कि ई अइसन एक्के औरत हइ, जे हमरा पूरे तरह से समझलके ह, हमर सब्भे छोटगर-छोटगर कमजोरी आउ बुरा सनक के साथ ... की वास्तव में दुर्गुण एतना आकर्षक होवऽ हइ ? ...
हम ग्रुशनित्स्की के साथे-साथ बाहर होलिअइ । रस्ता में ऊ हमर हाथ पकड़ लेलकइ आउ लमगर मौन के बाद कहलकइ - "अच्छऽ, की सोचऽ हो ?"
"तूँ मूर्ख हकऽ", हम ओकरा कहे वला हलिअइ, लेकिन खुद के रोक लेलिअइ आउ खाली अपन कन्हा झटकइलिअइ।
Posted by नारायण प्रसाद at 4:12 AM 1 comment: Links to this post
Labels: अनूदित साहित्य, उपन्यास
Subscribe to: Posts (Atom)

robotstxt: allowed

filter: keep


text:
Sunday, August 02, 2015
अपराध आउ दंड - भाग – 5 ; अध्याय – 3
अपराध आउ दंड
भाग – 5
अध्याय – 3
"प्योत्र पित्रोविच !" ऊ चिल्लइलइ, "कम से कम अपने तो रक्षा करथिन ! ई मूर्ख जीव के तो घर पर लाथिन (अर्थात् समझाथिन), कि ऊ मुसीबत के मारल कुलीन महिला के साथ अइसे बर्ताव करे के साहस नयँ कर सकऽ हइ, कि अइसन बात लगी कानून हइ ... हम खुद गवर्नर-जेनरल के पास जइबइ ... ओकरा जवाब देवे पड़तइ ... हमर पिताजी के नून-रोटी के आद करके, ई अनाथ सब के रक्षा करथिन ।"
"माफ करथिन, मैडम ... माफ करथिन, माफ करथिन, मैडम", प्योत्र पित्रोविच अलगे हटे लगी हाथ से इशारा कइलकइ, "जइसन कि अपने के मालूम हइ, हमरा अपने के प्रिय पापा के परिचय प्राप्त करे के सौभाग्य नयँ मिललइ ... माफ करथिन, मैडम ! (कोय तो जोर से खिखिअइलइ), आउ अपने के अमालिया इवानोव्ना के साथ लगातार झगड़ा-झंझट में हिस्सा लेवे के हमर कोय इरादा नयँ हइ, जी ... हम बस अपन काम खातिर अइलिए ह ... आउ हम तुरतम्मे अपने के सतेली बेटी सोफ़िया ... इवानोव्ना से बात करे लगी चाहऽ हिअइ ... शायद, एहे नाम हइ न, जी ? हमरा अंदर आवे के रस्ता तो देथिन, जी ..."
आउ प्योत्र पित्रोविच, कतेरिना इवानोव्ना से कतराते कमरा के सामने वला कोना तरफ बढ़लइ, जाहाँ पर सोनिया हलइ ।
कतेरिना इवानोव्ना जइसे अपन जगह पर पहिले खड़ी हलइ, ओइसीं रहलइ, मानूँ वज्राघात से हक्का-बक्का हो गेल होवे । ऊ समझ नयँ पइलकइ, कि कइसे प्योत्र पित्रोविच ओकर पापा के नून-रोटी से इनकार कर सकलइ । एक तुरी ई नून-रोटी के बात गढ़ लेला के बाद, ऊ अब एकरा में धार्मिक रूप से विश्वास करऽ हलइ । प्योत्र पित्रोविच के कारोबारी, शुष्क, आउ एक प्रकार से घृणा से भरल धमकी के तान (टोन) से ऊ अचंभित हो गेलइ। आउ ओकरा अइला से सब कोय कइसूँ धीरे-धीरे चुप हो गेलइ । एकरा अलावे, कि ई "कारोबारी आउ गंभीर" अदमी के समुच्चे मंडली के साथ बहुत्ते तीक्ष्ण रूप से बेमेल हलइ, ई बात साफ हलइ, कि ऊ कुछ तो महत्त्वपूर्ण काम से अइले हल, कि वस्तुतः कोय प्रकार के असाधारण कारण ओकरा अइसन मंडली के बीच आकर्षित कइलके हल, आउ ओहे से, अभी कुछ तो घटना घटे वला हलइ, कुछ तो होवे वला हलइ । रस्कोलनिकोव, जे सोनिया के बगल में खड़ी हलइ, ओकरा रस्ता देवे खातिर एक तरफ हट गेलइ; प्योत्र पित्रोविच, लगऽ हलइ, ओकरा बिलकुल नयँ नोटिस कइलके हल । एक मिनट के बाद दहलीज पर लिबिज़्यातनिकोव भी पहुँचलइ; ऊ कमरा में नयँ घुसलइ, लेकिन हुआँ परी एक तरह के विशेष उत्सुकता, लगभग अचरज, के साथ खड़ी रहलइ; ध्यान से सुनते रहलइ, लेकिन, लग रहले हल, कि देर तक ऊ कुछ नयँ समझ पइलकइ ।
"माफ करते जाथिन, कि हम, शायद, अपने सब के बाधा डाल रहलिए ह, लेकिन काम काफी महत्त्वपूर्ण हइ, जी", प्योत्र पित्रोविच बिन कोय खास व्यक्ति के संबोधित कइले सामान्य ढंग से टिप्पणी कइलकइ, "एतना लोग के उपस्थिति से हमरा खुशियो हइ । अमालिया इवानोव्ना, हम अपने के नम्रतापूर्वक निवेदन करऽ हिअइ, कि अपने मकान-मालकिन के हैसियत से सोफ़िया इवानोव्ना के साथ हमर आगे के बातचीत पर ध्यान देथिन । सोफ़िया इवानोव्ना", बेहद अचंभित आउ पहिलहीं से भयभीत होल सोनिया के सीधे संबोधित करते ऊ बात जारी रखलकइ, "हमर दोस्त अंद्रेय सिम्योनोविच लिबिज़्यातनिकोव के कमरा में हमर टेबुल पर से, अपने के भेंट कइला के तुरते बाद, सो रूबल के हमर एगो सरकारी बैंक नोट गायब हो गेलइ । अगर कइसनो तरह से अपने के मालूम हइ आउ हमन्हीं के बता देथिन, कि ई काहाँ परी हकइ, त हम अपन प्रतिष्ठा के वचन पर आश्वस्त करऽ हिअइ, आउ ई सब्भे लोग के गोवाह के रूप में रखके, कि बात हिएँ पर खतम हो जइतइ । नयँ तो, हम बहुत गंभीर कदम उठावे पर मजबूर हो जइबइ, तब ... सब्भे दोष अपनहीं ऊपर समझथिन, जी !"
कमरा में बिलकुल सन्नाटा छा गेलइ । कन रहल बुतरुअनो चुप हो गेलइ । सोनिया के चेहरा मुर्दा नियन पीयर पड़ गेलइ, ऊ लूझिन तरफ एकटक देखते रहलइ आउ कुच्छो जवाब नयँ दे पइलकइ । ओकरा मानूँ कुच्छो नयँ समझ में आ रहले हल । कुछ सेकंड गुजर गेलइ ।
"अच्छऽ जी, त अपने के की कहना हइ, जी ?" ओकरा तरफ एकटक देखते लूझिन पुछलकइ ।
"हमरा पता नयँ ... हमरा कुछ नयँ मालूम ...", आखिर धीमे अवाज में सोनिया बोललइ ।
"नयँ, नयँ मालूम ?" लूझिन फेर से पुछलकइ, आउ, आउ कुछ सेकंड तक चुप रहलइ । "सोच लेथिन, मेम साहिबा", ऊ सख्ती से शुरू कइलकइ, लेकिन लगातार मानूँ ओकरा चेतावनी दे रहल होवे, "सोच लेथिन, हम अपने के सोचे लगी आउ समय देवे लगी तैयार हिअइ । मेहरबानी करके ई समझ लेथिन, जी - अगर हमरा ओतना पक्का अकीन नयँ होते हल, त जाहिर हइ, अपन एतना अनुभव रहते, सीधे अपने के ऊपर दोषारोपण करे के खतरा नयँ उठइतिए हल; काहेकि अइसन सीधे आउ लोग के सामने खुलके, लेकिन झूठ चाहे खाली गलतफहमी में आके दोषारोपण करे लगी हम खुद्दे जिमेवार होबइ । हमरा ई मालूम हइ, जी । आझ सुबह में, अपन खुद के जरूरत खातिर, कइएक पाँच प्रतिशत नोट के नगदी रूप में तीन हजार रूबल भंजइलिए हल । एकर हिसाब हमर डायरी में नोट कइल हइ । घर अइला पर, अंद्रेय सिम्योनोविच एकर गोवाह हका, हम पइसा गिन्ने लगलिअइ, आउ दू हजार तीन सो रूबल गिन लेला के बाद, हम ओकरा बटुआ के अंदर छिपा देलिअइ, आउ बटुआ के फ्रॉक कोट के बगल वला जेभी में डाल लेलिअइ । टेबुल पर लगभग पाँच सो रूबल रह गेलइ, बैंक नोट के रूप में, आउ ओकरा बीच तीन गो नोट हलइ, हरेक सो रूबल के । ओहे बखत अपने अइलथिन (हमर बोलइला पर) - आउ जेतना देर तक हमरा साथ रहलथिन, अपने बेहद घबराल हलथिन, हियाँ तक कि बातचीत के दौरान तीन तुरी उठके खड़ी हो गेलथिन आउ कोय कारणवश जाय के जल्दीबाजी कइलथिन, हलाँकि हमन्हीं के बातचीत समाप्त नयँ हो पइले हल । अंद्रेय सिम्योनोविच ई सब बात के गोवाही दे सकऽ हका । शायद अपने खुद, मदम्वाज़ेल [mademoiselle (फ्रेंच) - अंग्रेजी "miss", अविवाहित कन्या के संबोधित रूप], ई बात के पुष्टि आउ घोषणा करे से इनकार नयँ करथिन, कि हम अपने के अंद्रेय सिम्योनोविच के माध्यम से बोलवइलिए हल, खाली ई वास्ते, कि अपने के रिश्तेदार कतेरिना इवानोव्ना (जिनका हीं हम मृतक भोज में नयँ आ पइलिअइ) के अनाथ आउ असहाय अवस्था के बारे में बातचीत करिअइ, आउ एकरो बारे, कि उनका लगी उपयोगी चंदा, लॉटरी, चाहे अइसने आउ कुछ के रूप में इंतजाम कइल जा सकइ । अपने हमरा धन्यवाद देलथिन आउ अपने के आँख में लोरो ढरक गेलइ (हम अपने के सब कुछ जइसे घटलइ, ओइसीं बता रहलिए ह, ताकि, पहिला, अपने के आद देलइअइ, आउ दोसरा, अपने के ई देखइअइ, कि हमर स्मृति से एगो छोटगर-से-छोटगर विवरण भी नयँ लुप्त होले ह) । फेर हम टेबुल पर से दस रूबल के बैंक नोट लेलिअइ आउ अपने के देलिअइ, अपन नाम से, अपने के रिश्तेदार खातिर आउ पहिला योगदान के रूप में । ई सब अंद्रेय सिम्योनोविच देखलका । फेर हम अपने के दरवाजा तक पहुँचावे लगी अइलिअइ - अभियो तक अपने तरफ से ओइसीं सकपकाल हालत में हलथिन - जेकर बाद, अंद्रेय सिम्योनोविच के साथ अकेल्ले रहके आउ लगभग दस मिनट तक बातचीत कइला के बाद, अंद्रेय सिम्योनोविच बाहर निकस गेला, आउ हम फेर से वापिस टेबुल भिर अइलिअइ, जेकरा पर पइसा पड़ल हलइ, खास करके ई उद्देश्य से, कि ओकरा गिनके अलग रख दिअइ, जइसन कि पहिले हमर इरादा हलइ । हमरा ई बात से अचरज होलइ, कि बाकी सब सो रूबल के नोट में से एगो सो रूबल के नोट नयँ हइ । अब मेहरबानी करके सोचथिन - हम कइसहूँ अंद्रेय सिम्योनोविच पर सन्देह नयँ कर सकऽ हिअइ, जी; हमरा अइसन अंदाजो पर शरम आवऽ हइ । गिनती करे में भी गलती होवे के संभावना नयँ हो सकऽ हइ, काहेकि अपने के आवे के एक्के मिनट पहिले सब्भे गणना समाप्त कइला के बाद, हमरा परिणाम सही निकसलइ । खुद्दे सहमत होथिन, कि अपने के घबराहट, चल जाय के जल्दीबाजी, आउ ई बात कि अपने कुछ समय तक अपन हाथ टेबुल पर रखले हलथिन - ई सब बात के ध्यान में रखते; आउ आखिरकार अपने के सामाजिक स्थिति आउ एकरा से संबंधित आदत पर विचार करके, हम, अइसन कहल जाय, आतंकित होके आउ अपन इच्छो के विपरीत, लचार होके संदेह पर पहुँचलिअइ - वस्तुतः एगो क्रूर संदेह, लेकिन न्यायसंगत, जी ! हम आउ कुछ बतावऽ हिअइ आउ दोहरावऽ हिअइ, कि अपन सब्भे स्पष्ट निश्चिंतता के बावजूद, हम ई बात समझऽ हिअइ, कि तइयो हमर वर्तमान दोषारोपण में हमरा लगी कुछ जोखिम हकइ । लेकिन, जइसन कि अपने देखऽ हथिन, कि हम एकरा अइसीं नयँ छोड़ देलिअइ; हम विरोध में खड़ी होलिअइ आउ हम बतावऽ हिअइ कि काहे - खाली, मेम साहिबा, खाली अपने के सरासर कृतघ्नता के कारण से ! की ? हम तो अपने के सबसे कंगाल रिश्तेदार के हित में आमंत्रित करऽ हिअइ, हम तो यथाशक्ति अपन नाम से दस रूबल चंदा पेश करऽ हिअइ, आउ अपने तो तखनहीं ई सब काम खातिर अइसन हरक्कत करऽ हथिन ! नयँ जी, ई तो बिलकुल खराब बात हइ जी ! अपने के तो पाठ पढ़ाना जरूरी हइ जी । जरी सोचथिन; एकर अलावे, अपने के सच्चा दोस्त के हैसियत से, अपने से निवेदन करऽ हिअइ (काहेकि ई क्षण अपने के आउ बेहतर दोस्त नयँ हो सकऽ हइ), होश में आथिन ! नयँ तो, हमरा निष्ठुर बन्ने पड़तइ ! अच्छऽ जी, ठीक हइ न ?"
"हम अपने के कोय चीज नयँ लेलिए ह", सहमल सोनिया फुसफुसइलइ, "अपने हमरा दस रूबल देलथिन, अइकी ले लेथिन ।" सोनिया अपन जेभी से रूमाल निकसलकइ, गाँठ ढूँढ़लकइ, ओकरा खोललकइ, दस रूबल के नोट निकसलकइ आउ अपन हाथ लूझिन तरफ बढ़इलकइ ।
"आ बाकी सो रूबल के बारे स्वीकार नयँ करथिन ?" निंदात्मक ढंग से आउ आग्रहपूर्वक ऊ कहलकइ, नोट बिन लेलहीं ।
सोनिया चारो दने नजर कइलकइ । सब कोय ओकरा तरफ अइसन भयंकर, कठोर, उपहासमय, घृणात्मक दृष्टि से देख रहले हल । ऊ रस्कोलनिकोव तरफ दृष्टि कइलकइ ... ऊ देवाल के पास खड़ी हलइ, हाथ मोड़ले-माड़ले, आउ ओकरा तरफ दहकते नजर से देख रहले हल ।
"हे भगमान !" सोनिया के मुँह से निकस पड़लइ ।
"अमालिया इवानोव्ना, पुलिस के सूचित करे पड़तइ, आउ ओहे से हम नम्रतापूर्वक अपने से निवेदन करऽ हिअइ, ई दौरान दरबान के बोला देथिन", लूझिन शांत स्वर में आउ नरमी से भी बोललइ ।
"Gott der barmherzige! [गोट देअर बार्म-हेर्त्सिगऽ (जर्मन) - हे कृपालु भगमान !] हमरा मालूम हलइ, कि ऊ चोरी करऽ हइ !" अमालिया इवानोव्ना अपन दुन्नु हाथ उपरे करके ताली बजइते बोललइ ।
"अपने के ई बात मालूम हलइ ?" लूझिन ओकर बात दोहरइलकइ, "तब, पहिलहीं अपने के अइसन निष्कर्ष लगी कुछ न कुछ आधार होतइ । अपने से निवेदन हइ, परम आदरणीय अमालिया इवानोव्ना, कि अपन ई वचन के आद रखथिन, जे कइसूँ गोवाह सब के सामने बोललथिन हँ ।"
सगरो दने से अचानक जोर-शोर के गपशप सुनाय देवे लगलइ । सब कोय के बीच हलचल मच गेलइ ।
"कीऽऽऽ !" होश में अइला पर कतेरिना इवानोव्ना अचानक चिल्ला उठलइ, आउ मानूँ खुद के छोड़ाके लूझिन तरफ झपटलकइ, "की ? अपने ओकरा पर चोरी के इलजाम लगावऽ हथिन ? ई सोनिया पर ? आह, कमीना, बदमाश !" आउ सोनिया तरफ लपकके, ऊ अपन सुक्खल हाथ से ओकर आलिंगन में जकड़ लेलकइ ।
"सोनिया ! तूँ ओकरा हीं से दस रूबल लेवे के साहस कइसे कइलहीं ! अरे, मूरख लड़की ! एन्ने दे ! अभिए दस रूबल दे - ला एद्धिर !"
आउ सोनिया से नोट के छीनके, कतेरिना इवानोव्ना ओकरा हथवा में लुरेठके, पूरा जोर लगाके, सीधे लूझिन के चेहरवा पर फेंक देलकइ । नोट के गोला ओकर अँखिया पर लगलइ आउ उछलके फर्श पर आ गेलइ । अमालिया इवानोव्ना नोटवा उठावे लगी लपकलइ । प्योत्र पित्रोविच गोसाऽ गेलइ ।
"ई पागल के रोकऽ !" ऊ चिल्लइलइ ।
दरवजवा पर, ओहे बखत, लिबिज़्यातनिकोव के बगल में आउ कइएक लोग आ गेते गेलइ, जेकरा बीच दू गो महिला अंदर तरफ हुलक रहले हल ।
"कीऽऽ ! पागल ? हम्मे पागल हिअइ ? बेवक्कूफ !" कतेरिना इवानोव्ना चिल्लइलइ । "तूँ खुद्दे बेवकूफ हकँऽ, न्यायिक (judiciary) काँटा, नीच, कमीना ! सोनिया, सोनिया ओकरा हीं से पैसा लेतइ ! ई सोनिया चोरनी हइ ! अरे ऊ तो तोरे पैसा देतउ, बेवकूफ कहीं के !", आउ कतेरिना इवानोव्ना उन्माद में आके हँस्से लगलइ । "कभी ई बेवकूफ के देखते गेलथिन हँ ?" लूझिन तरफ सबके इशारा करते ऊ सब्भे दिशा में भागे लगलइ । "कीऽऽ ! आउ तूहूँ ?" मकान-मालकिन पर ओकर नजर गेलइ, "आउ तूहूँ हुएँ हकहीं, गुलमा (sausage) बनावे वली, दावा करऽ हीं, कि ऊ 'चोरी करऽ हलइ', क्रिनोलिन (crinoline) में कमीनी प्रूशियन मुरगी के टाँग ! आह बेवकूफ लोग ! आह बेवकूफ लोग ! लेकिन ऊ तो कमरो से बाहर नयँ गेलइ, तोरा हीं से जइसीं अइलइ, कमीने कहीं के, ऊ हिएँ रोदियोन रोमानोविच के बगल में बइठ गेलइ ! ... ओकर तलाशी ले लेते जो ! अगर ऊ कधरो बाहर नयँ गेलइ, मतलब, पइसा ओकरे हीं रहे के चाही ! तलाशी तो ले ले, तलाशी कर ले, तलाशी कर ले ! खाली अगर तोरा नयँ मिल्लउ, त हमरा माफ करिहँऽ, प्रिय, तोरा जवाब देवे पड़तउ ! हम त्सार (Czar, रूसी राजा) के पास, त्सार के पास, खुद त्सार के पास दौड़के जइबउ, दयालु त्सार के पास, उनकर गोड़ पर गिर जइबउ, अभिए, आझे ! हम - एगो अनाथ ही ! हमरा अंदर जाय देल जात ! तूँ सोचऽ हीं, कि हमरा अंदर नयँ जाय देते जइतइ ? झूठ बोलऽ हीं, हम हुआँ पहुँच जइबइ ! पहुँच ज-इ-ब-इ ! ई की तूँ ई सोचके मनमनाल हलहीं, कि ऊ सीधगर हइ ? तूँ एकरे पर उमीद लगाके बइठल हलहीं ? लेकिन हम, भाय, एकर विपरीत, तेज हिअउ ! तूँ टूट जइमँऽ ! ले ले तलाशी ! तलाशी, तलाशी, अच्छऽ, ले ले तलाशी !!" आउ कतेरिना इवानोव्ना उन्माद में लूझिन के पकड़ लेलकइ, आउ तीरले-तीरले ओकरा सोनिया भिर लइलकइ ।
"हम तैयार हकिअइ जी, आउ हम जवाब देबइ ... लेकिन शांत तो हो जाथिन, मैडम, शांत हो जाथिन ! हमरा निम्मन से देखाय दे हकइ, कि अपने तेज हथिन ! ... ई ... ई .. ई कइसे जी ?" लूझिन बड़बड़इलइ, "ई तो पुलिस के सामनहीं करे के चाही जी ... हलाँकि, एकर विपरीत, अभियो काफी गोवाह होते जा हका ... हम तैयार हकिअइ जी ... लेकिन कइसनो हालत में एगो मरद लगी कठिन बात हइ ... लिंग (sex) के कारण ... अगर खाली अमालिया इवानोव्ना के मदत से ... हलाँकि, तइयो, अइसे काम नयँ कइल जा हइ ... ठीक हइ न जी ?"
"जेकरा अपने चाहथिन ! जे कोय चाहऽ हइ, ओहे तलाशी ले लेय !" कतेरिना इवानोव्ना चिल्लइलइ, "सोनिया, ओकन्हीं के अपन जेभी उलटके देखा देहीं ! अइकी, अइकी ! देख, राक्षस, अइकी खाली हकउ, हियाँ रूमाल पड़ल हलउ, जेभी खाली हउ, देखऽ हीं ! अइकी दोसरका जेभी, अइकी, अइकी ! देखऽ हीं, देखऽ हीं !" आउ कतेरिना इवानोव्ना खाली उलटलकइ नयँ, बल्कि दुन्नु जेभिया के झट से खींचके बाहर कर देलकइ, एक के बाद दोसरा के अंदर से बाहर । लेकिन दोसरका, दहिना जेभी से अचानक एगो कागज उछलके बाहर अइलइ, आउ हावा में एगो परवलय (parabola) पथ से होते लूझिन के गोड़वा पर गिरलइ । ई सब कोय देखलकइ; कइएक लोग चिल्ला उठलइ । प्योत्र पित्रोविच झुकलइ, दू अँगुरी से फर्श पर से कगजवा के पकड़लकइ, एकरा सबके नजर में उपरे उठइलकइ आउ ओकर तह के खोललकइ । ई हलइ एक सो रूबल के नोट, आठ तह में मोड़ल । प्योत्र पित्रोविच सबके नोटवा के देखइते, हथवा से एकरा चारो तरफ घुमइलकइ ।
"चोरनी ! फ्लैट से बाहर निकस ! पुलिस, पुलिस !" अमालिया इवानोव्ना चीख पड़लइ, "एकन्हीं के साइबेरिया खदेड़ देवे के चाही ! निकस !"
सगरो दने से चिल्लाहट शुरू हो गेलइ । रस्कोलनिकोव चुपचाप हलइ, सोनिया पर से अपन नजर बिन हटइले, लेकिन बीच-बीच में तेजी से नजर लूझिन तरफ फेर ले हलइ । सोनिया अपन जगह पर स्थिर खड़ी रहलइ, मानूँ बेहोश - ओकरा लगभग कोय अचरजो नयँ होलइ । अचानक ओकर चेहरा पर रंग अइलइ; ऊ चिल्लाके हाथ से अपना चेहरा झाँप लेलकइ ।
"नयँ, ई हम नयँ ! हम नयँ लेलिअइ ! हमरा मालूम नयँ !" ऊ हृदय विदारक क्रन्दन से चीख उठलइ, आउ झपटके कतेरिना इवानोव्ना भिर गेलइ । ऊ ओकरा धर लेलकइ आउ कसके खुद में लपेट लेलकइ, मानूँ छाती से लिपटाके सब्भे से ओकर रक्षा करे लगी चाह रहल होवे ।
"सोनिया ! सोनिया ! हमरा विश्वास नयँ ! देखऽ हीं, हमरा विश्वास नयँ !" (पूरे स्पष्टता के बावजूद) कतेरिना इवानोव्ना चिल्लइलइ, ओकरा अपन बाँह में, बुतरू नियन, झुलइते, ओकरा अनगिनती चुंबन लेते, ओकर हाथ पकड़ते, आउ चुंबन के बौछार करते । "मानूँ तूँ लेलहीं ! ई कइसन मूरख लोग हइ ! हे भगमान ! तोहन्हीं मूरख हँ, मूरख", सबके संबोधित करते ऊ चिल्लइलइ, "तोहन्हीं के अभियो कुछ नयँ मालूम, नयँ मालूम, कि ई कइसन दिल के हइ, कइसन ई लड़की हइ ! ई लेतइ, ई ! ई तो अपन आखिरी पोशाक तक निकास देतइ आउ बेच देतइ, नंगे पाँव घुमतइ, लेकिन तोहन्हीं के देतइ, अगर तोहन्हीं के जरूरी होतइ, अइसन हकइ ई ! ऊ पीला पास लेलकइ, काहेकि हमर बुतरुअन भुक्खल मर रहले हल, हमन्हीं लगी खुद के बलिदान कर देलकइ ! ... आह, स्वर्गीय पति, स्वर्गीय पति ! आह, स्वर्गीय पति, स्वर्गीय पति ! देख रहलऽ ह ? देख रहलऽ ह ? त ई हको तोहर आदगारी के भोज ! हे भगमान ! एकरा रक्षा तो करथिन, लगातार अपने खड़ी काहे हथिन ! रोदियोन रोमानोविच ! अपने काहे नयँ एकरा तरफ से बोलऽ हथिन ? अपनहूँ विश्वास करऽ हथिन की ? एकर कानी अँगुरी के बराबर भी तोहन्हीं सब नयँ हकऽ, सब्भे, सब्भे, सब्भे, सब्भे ! हे भगमान ! आखिरकार तूँ तो रक्षा करऽ !"
लगऽ हलइ, गरीब, तपेदिक पीड़ित, अनाथ कतेरिना इवानोव्ना के क्रन्दन लोग पर गहरा असर डललकइ । हियाँ परी एतना करुणाजनक, सुक्खल तपेदिक-ग्रस्त, दरद से विकृत ई चेहरा पर एतना पीड़ा हलइ, आउ खून के धब्बा सहित सुक्खल-साखल ई होंठ पर, रोदन से भर्राल गला में, बुतरू नियन ई सिसकन में, ई विश्वसनीय, बुतरू नियन आउ साथे-साथ निराशा भरल रक्षा करे लगी विनती हलइ, जे लगऽ हलइ, कि सब्भे कोय के ई अभगली पर तरस आ रहले हल । कम से कम प्योत्र पित्रोविच के तो तुरतम्मे तरस आ गेलइ ।
"मैडम ! मैडम !" ऊ रोबदार अवाज में चिल्लइलइ, "अपने के ई मामला से कोय संबंध नयँ हइ ! कोय अपने के ऊपर, इरादा चाहे सहमति में, दोषारोपण करे के बात नयँ सोचतइ, खास करके ई बात से कि जेभी उलटके देखइलथिन - मतलब, अपने के ई मामला में कोय आशंका नयँ हलइ । हम बिलकुल, बिलकुल तरस खाय लगी तैयार हिअइ, अगर, अइसन कहल जाय, सोफ़िया सिम्योनोव्ना के भी कंगाली अइसन करे लगी प्रेरित कइलकइ, लेकिन मदम्वाज़ेल, काहे अपने अपन इलजाम कबूल करे लगी नयँ चहलथिन ? बदनामी से डरऽ हलथिन ? पहिला कदम (अर्थात् पहिला अपराध) हलइ ? शायद, दिमाग नयँ काम करब करऽ हलइ ? बात स्पष्ट हइ, जी; बहुत स्पष्ट, जी ... लेकिन, तइयो, की कारण से अइसन गुण तक उतरे पड़लइ ! सज्जनो !" सब्भे उपस्थित जन के ऊ संबोधित कइलकइ, "सज्जनो ! तरस खाते आउ, अइसन कहल जाय, सहानुभूति से, हम शायद माफ करे लगी तैयार हिअइ, अभियो, व्यक्तिगत अपमान मिलला के बावजूद । आउ मदम्वाज़ेल, वर्तमान लज्जा अपने के भविष्य लगी पाठ के काम करतइ", ऊ सोनिया तरफ मुड़लइ, "आउ आगू के बात अइसीं छोड़ दे हिअइ, अइसने होवे, हिएँ बात समाप्त करऽ हिअइ । बस, एतने काफी हइ !"
प्योत्र पित्रोविच कनखी से रस्कोलनिकोव तरफ देखलकइ । ओकन्हीं के नजर मिललइ । रस्कोलनिकोव के दहकत नजर ओकरा जलाके भस्म करे लगी तैयार हलइ । ई दौरान कतेरिना इवानोव्ना मानूँ कुछ नयँ सुन रहले हल - ऊ सोनिया के आलिंगन कइले ओकरा चूमते रहलइ, पागल नियन । बुतरुअनो चारो बगली से अपन-अपन बहियाँ से सोनिया के पकड़ले हलइ, आउ पोलेच्का - हलाँकि बिलकुल नयँ समझलके हल, कि बात की हइ - लगऽ हलइ, सिसकते-सिसकते आउ कनते-कनते सुज्जल अपन छोटकुन्ना चेहरा सोनिया के कन्हा पर छिपइले अइसीं आँख से लोर गिराब करऽ हलइ ।
"ई कइसन कमीनापन हइ !" दरवजवा पर से अचानक एगो जोर के अवाज सुनाय देलकइ ।
प्योत्र पित्रोविच तेजी से मुड़के देखलकइ ।
"कइसन कमीनापन हइ !" एकटक ओकरा तरफ आँख में आँख डालके देखते लिबिज़्यातनिकोव दोहरइलकइ ।
प्योत्र पित्रोविच मानूँ अचंभित भी हो गेलइ । ई बात पर सब के ध्यान गेलइ । (एकरा बारे सब के बाद में आद पड़लइ ।) लिबिज़्यातनिकोव कमरा में अपन कदम बढ़इलकइ ।
"आउ अपने हमरा गोवाह बनावे के साहस कइलथिन ?" ऊ कहलकइ, प्योत्र पित्रोविच तरफ जइते ।
"एकर की मतलब हइ, अंद्रेय सिम्योनोविच ? अपने कउची के बारे बात कर रहलथिन हँ ?" लूझिन बड़बड़इलइ ।
"एकर मतलब हइ, कि अपने ... झूठमूठ के बदनाम करे वला हथिन, एहे हमर शब्द के मतलब हकइ !" गरम होके लिबिज़्यातनिकोव बोललइ, अपन दुर्बल आँख से ओकरा तरफ कठोर दृष्टि डालते । ऊ भयंकर रूप से क्रोधित हलइ । रस्कोलनिकोव बस ओकरा तरफ एकटक देख रहले हल, मानूँ हरेक शब्द के पकड़े आउ तौले के कोशिश कर रहल होवे । एक तुरी फेर से मौन छा गेलइ । प्योत्र पित्रोविच लगभग भौंचक हो गेलइ, विशेष करके पहिले क्षण में ।
"अगर ई अपने हमरा ...", लड़खड़इते जबान से ऊ शुरू कइलकइ, "अपने के की हो गेले ह ? अपने के दिमाग तो ठिकाने हइ ?"
"हमर दिमाग तो ठिकाने हइ जी, लेकिन अइकी अपने अइसन ... धोखेबाज ! आह, ई कइसन कमीनापन हइ ! हम सब कुछ सुन रहलिए हल, हम जान-बूझके इंतजार करते रहलिअइ, ताकि सब कुछ समझ सकिअइ, काहेकि, हम स्वीकार करऽ हिअइ, अभियो तक बिलकुल तर्कसंगत नयँ लगऽ हइ ... लेकिन अपने ई सब काहे लगी कइलथिन - हमरा समझ में नयँ आवऽ हइ ।"
"लेकिन हम कउची कइलिअइ ? अपन बकवास बुझौअल (पहेली) में बोलना अपने बन करथिन ? कि अपने, शायद, पीयल हथिन ?"
"ई अपनहीं, नीच अदमी, शायद, पीयऽ होथिन, हम नयँ ! हम कभी वोदका नयँ पीयऽ ही, काहेकि ई हमर विचारधारा के विपरीत हके ! अपने सब कल्पना करथिन, ई, ई खुद्दे, अपन हाथ से ई सो रूबल के नोट सोफ़िया सिम्योनोव्ना के देलका हल - हम देखलिए हल, हम गोवाह हिअइ, हम कसम खा हिअइ ! ई, ई !" लिबिज़्यातनिकोव सब्भे आउ हरेक के संबोधित करते दोहरइलकइ ।
"अपने पगलाऽ तो नयँ गेलथिन हँ, दुधमुँहें ?" लूझिन चिल्लइलइ, "ऊ हियाँ खुद अपने के सामने हाजिर हइ - ऊ खुद हियाँ, अभी, सबके सामने पुष्टि कइलकइ, कि, दस रूबल के अतिरिक्त ऊ हमरा से आउ कुछ नयँ लेलके हल। फेर हम कइसे ओकरा दे सकलिअइ ?"
"हम देखलिए हल, हम देखलिए हल !" लिबिज़्यातनिकोव चिल्लाके पुष्टि कइलकइ, "आउ हलाँकि ई हमर विचारधारा के विपरीत हइ, लेकिन हम अदालत में अभिए जाके कुच्छो शपथ खाय लगी तैयार हकिअइ, काहेकि हम देखलिए हल, कि कइसे अपने चुपके से ओकर जेभी में सरका देलथिन हल ! खाली हम बेवकूफ तो ई सोचलिअइ, कि अपने अपन उदारता से सरका देलथिन ! दरवजवा पर, ओकरा से विदा होते बखत, जब ऊ मुड़ रहले हल आउ जब अपने अपन एक हाथ से ओकरा साथ हाथ मिला रहलथिन हल, दोसरा बामा हथवा से चुपके से जेभिया में नोटवा घुसा देलथिन । हम देखलिए हल ! देखलिए हल !"
लूझिन के चेहरा पीयर पड़ गेलइ ।
"ई अपने कइसन झूठ बोल रहलथिन हँ !" ऊ डीड़ होके चिल्लइलइ, "आउ अपने खिड़किया भिर खड़ी-खड़ी नोटवा के कइसे देख पइलथिन ? अपने के कमजोर नजर में ... अइसन देखे में लगले होत । अपने बड़बड़ा रहलथिन हँ !"
"नयँ, हमरा खाली देखे में अइसन नयँ लगलइ ! आउ हलाँकि हम दूर पर खड़ी हलिअइ, लेकिन हम सब कुछ देखलिअइ, सब कुछ देखलिअइ, आउ हलाँकि खिड़की भिर से वास्तव में नोटवा के ठीक-ठीक पछानना कठिन हइ - ई अपने सही कहऽ हथिन - लेकिन हम, विशेष परिस्थिति के चलते, पक्का जानऽ हलिअइ, कि ई बिलकुल सो रूबल के नोट हइ, काहेकि, जब अपने सोफ़िया सिम्योनोव्ना के दस रूबल के नोट देवे लगलथिन - हम खुद देखलिअइ - अपने तखनहीं टेबुल पर से सो रूबल के नोट उठइलथिन (ई हम देखलिअइ, काहेकि हम तखने नगीच में खड़ी हलिअइ, आउ चूँकि तुरते हमर मन में एगो विचार उठलइ, ओहे से हम ई नयँ भुलइलिअइ, कि अपने के हाथ में नोट हकइ) । अपने एकरा तह कइलथिन आउ पूरे समय अपन हथवा में दबाके बन रखले रहलथिन । तब हम फेर से लगभग भूल गेलिअइ, लेकिन जब अपने खड़ी होवे लगलथिन, तब दहिना हाथ से बामा हाथ में स्थानांतरित कर लेलथिन आउ ऊ नोटवा गिरते-गिरते बचले हल; त हमरा हियाँ परी फेर से आद पड़ गेलइ, काहेकि हियाँ फेर से ऊ विचार अइलइ, कि पक्का अपने, हमरा बिन जानले चुपके से, ओकरा उपकार करे लगी चाहऽ हथिन । कल्पना कर सकऽ हथिन, कि हम कइसे अपने पर नजर रक्खे लगलिअइ - त हम देखलिअइ, कि अपने कइसन कामयाबी के साथ ओकर जेभी में नोटवा सरका देलथिन । हम देखलिअइ, देखलिअइ, हम कसम खा हिअइ !"
लिबिज़्यातनिकोव लगभग हँफ रहले हल । सब्भे तरफ से तरह-तरह के चीत्कार सुनाय पड़े लगलइ, सबसे जादे अचरज के भाव; लेकिन कुछ चीख में धमकी के तान (टोन) भी हलइ । सब कोय प्योत्र पित्रोविच तरफ आके घेर लेलकइ । कतेरिना इवानोव्ना लपकके लिबिज़्यातनिकोव तरफ गेलइ ।
"अंद्रेय सिम्योनोविच ! अपने के बारे में हमरा गलतफहमी हो गेले हल ! ओकर रक्षा करथिन ! अपने एकमात्र ओकर पक्ष में हथिन ! ऊ अनाथ हइ, अपने के भगमान भेजलथिन हँ ! अंद्रेय सिम्योनोविच, प्रिय, बबुआ !"
आउ कतेरिना इवानोव्ना, लगभग बिन ध्यान में रखते, कि ऊ की कर रहले ह, लपकके ओकरा सामने टेहुना के बल बइठ गेलइ ।
"बकवास !" गोस्सा से आगबबूला होके लूझिन चिल्लाय लगलइ, "अपने सब कुछ बकवास कर रहलथिन हँ, बबुआ । 'भूल गेलिअइ, आद आ गेलइ, भूल गेलिअइ' - ई सब की हइ ! मतलब, हम जान-बूझके ओकर जेभी में रख देलिअइ ? काहे लगी ? कउन उद्देश्य से ? हमरा एकरा साथ की लेना-देना हइ ... ?"
"काहे लगी ? एहे तो हमरो नयँ समझ में आवऽ हइ, लेकिन हम जे सत्य तथ्य बताब करऽ हिअइ, ऊ पक्का हइ ! हमरा ओतना हद तक गलतफहमी नयँ हइ, कमीने, अपराधी, कि हमरा अच्छा से आद हइ, कि कइसे हमरा तखने तुरतम्मे दिमाग में सवाल उठलइ, बिलकुल ओहे बखत, जब हम अपने के धन्यवाद देब करऽ हलिअइ आउ अपने के साथ हाथ मिलाब करऽ हलिअइ । काहे लगी अपने चोरी-चुपके ओकर जेभी में नोटवा घुसइलथिन ? मतलब, ठीक-ठीक काहे लगी चोरी-चुपके ? की खाली ई कारण से, कि हमरा से ई बात के छिपावे लगी चाहऽ हलथिन, ई जानते, कि हम विपरीत विचारधारा के हकिअइ आउ हम नकारऽ हिअइ निजी परोपकार के, जे जड़ से कुच्छो इलाज नयँ करऽ हइ ? आउ ओहे से हम ई नतीजा पर पहुँचलिअइ, कि अपने के वास्तव में हमरा सामने अइसन बड़गो रकम देवे में शरम आवऽ हइ, आउ एकरा अलावे, शायद, हम सोचलिअइ, कि अपने ओकरा आकस्मिक उपहार (surprise) देवे लगी चाहऽ होथिन, ओकरा तब अचंभित करे लगी, जखने ऊ अपन जेभी में पूरे सो रूबल देखइ । (काहेकि कुछ परोपकारी लोग के अपन परोपकार के अइसीं फैलाना बड़ी पसीन पड़ऽ हइ, ई बात हम जानऽ हिअइ ।) बाद में हमरा एहो विचार सुझलइ, कि अपने ओकरा परखे लगी चाहऽ होथिन, मतलब, एकरा देखला पर ऊ हमरा धन्यवाद देवे आवऽ हइ कि नयँ ? फेर, कि ओकर कृतज्ञता ज्ञापन से बच्चे लगी चाहऽ होथिन, कि आउ - की कहल आवे - कि दहिना हाथ के, चाहे अइसीं कुछ के, नयँ मालूम पड़इ [1] ... एक शब्द में, अइसने कुछ ... त ऊ बखत कइएक तरह के विचार दिमाग में अइलइ, त हम एकरा बारे इंदे सोचे-साचे लगी छोड़ देलिअइ, लेकिन तइयो हम अपने के सामने ई बात के जाहिर करना उचित नयँ समझलिअइ, कि ई रहस्य के हम जानऽ हिअइ । लेकिन तइयो, तुरते हमर दिमाग में एगो आउ सवाल उठलइ - कि हो सकऽ हइ, एकर पहिले कि सोफ़िया सिम्योनोव्ना कुछ निम्मन देख पाबइ, पइसवे कहीं खो जाय; ओहे से हम हियाँ आवे के फैसला कइलिअइ, कि ओकरा बोलाके सूचित करिअइ, कि ओकर जेभी में सो रूबल रख देवल गेले ह । लेकिन बीच रस्ता में पहिले हम मिसेज़ कोबिल्यातनिकोव के हियाँ गेलिअइ, ताकि उनका "सकारात्मक विधि के सामान्य निष्कर्ष" भेंट करिअइ, आउ खास करके पिदेरित के निबंध (आउ प्रसंगवश, वागनेर रचित भी) [2] के अनुशंसा करिअइ (recommend); बाद में एद्धिर आवऽ हिअइ, लेकिन हियाँ अइकी कइसन तमाशा देखाय दे हइ ! त की हमरा ई सब विचार आउ तर्क दिमाग में घुस सकते हल, घुस सकते हल, अगर हम वास्तव में नयँ देखतिए हल, कि अपने ओकर जेभी में सो रूबल घुसा देलथिन हल ?
जब अंद्रेय सिम्योनोविच अपन शब्द-जाल वला तर्क खतम कइलकइ, आउ अपन भाषण के अंत में अइसन तर्कसंगत निष्कर्ष के साथ, तब भयंकर रूप से थक चुकले हल, आउ ओकर चेहरा पर पसेनो बहे लगलइ । अफसोस, ऊ रूसी में भी ठीक से बात समझा नयँ पइलकइ (हलाँकि ऊ आउ दोसरो कोय भाषा नयँ जानऽ हलइ), ओहे से ऊ कइसूँ तुरते पूरा थकके चूर हो गेलइ, अपन वकीली कारनामा के बाद मानूँ ऊ दुबराइयो गेलइ। तइयो ओकर भाषण के विलक्षण प्रभाव पड़लइ । ऊ अइसन जोश में बोलले हल, आउ अइसन गहरा विश्वास के साथ, कि लगलइ, सब कोय ओकरा पर विश्वास कर लेलकइ । प्योत्र पित्रोविच महसूस कइलकइ, कि बात बिगड़ल जा रहल ह ।
"हमरा एकरा से की मतलब, कि अपने के दिमाग में हुआँ कइसन-कइसन बेवकूफी के सवाल उठलइ", ऊ चिल्लइलइ, "ई तो कोय सबूत नयँ हइ, जी ! अपने ई सब सपना में बड़बड़इलथिन होत, बस जी ! आउ हम अपने के कहऽ हिअइ, कि अपने झूठ बोल रहलथिन हँ, महोदय ! कोय तो हमरा पर गुर्रह (grudge) निकासे लगी झूठ बोल रहलथिन हँ आउ हमरा बदनाम करे के कोशिश कर रहलथिन हँ, आउ बिलकुल ई बात से नराजगी के चलते, कि हम अपने के स्वच्छंद विचार आउ नास्तिक सामाजिक प्रस्ताव से सहमत नयँ होलिअइ, असल बात ई हकइ, जी !"
लेकिन ई दाँव से प्योत्र पित्रोविच के कोय फयदा नयँ होलइ । एकर विपरीत, चारो तरफ से कुड़कुड़ाहट सुनाय देवे लगलइ ।
"ओ, त तूँ ई रस्ता पकड़लऽ !" लिबिज़्यातनिकोव चिल्लइलइ । "झूठ बोलऽ ह ! पुलिस के बोलावऽ, आउ हम कसम खइबो ! एक बात हमरा समझ में नयँ आवऽ हइ - काहे लगी ई अइसन नीच हरक्कत के जोखिम उठइलकइ! ओ छुद्दर, नीच अदमी !"
"हम समझा सकऽ हिअइ, कि काहे ऊ अइसन हरक्कत के जोखिम उठइलकइ, आउ, अगर जरूरत पड़लइ, खुद कसम खइबइ !" आखिरकार रस्कोलनिकोव दृढ़ स्वर में बोललइ आउ आगू बढ़लइ ।
देखे में ऊ दृढ़ आउ शांत हलइ । सब कोय के कइसूँ स्पष्ट हो गेले हल, ओकरा पर खाली एक्के नजर डालला पर, कि ऊ वास्तव में जानऽ हइ, कि बात की हइ, आउ ई कि समाधान के बखत आ चुकले ह ।
"अब हमरा सब कुछ साफ-साफ देखाय दे रहले ह, कि बात की हइ", लिबिज़्यातनिकोव के सीधे संबोधित करते रस्कोलनिकोव बात जारी रखलकइ । "ई कहानी के शुरुआते से हमरा शक्का होवे लगले हल, कि हियाँ कोय तो गंदा चालबाजी हकइ; हमरा कुछ विशेष परिस्थिति के चलते, जेकरा बारे खाली हमरे पता हइ, हमरा शक्का होवे लगलइ, जे हम अभिए सबके समझावऽ हिअइ - ओकरे में सब बात छिप्पल हइ ! आउ अपने, अंद्रेय सिम्योनोविच, अपन अमूल्य साक्ष्य (गोवाही) से आखिर हमरा सब कुछ स्पष्ट कर देलथिन । हम सबसे, सबसे ध्यानपूर्वक सुन्ने के निवेदन करऽ हिअइ - ई मिस्टर के (ऊ लूझिन तरफ इशारा कइलकइ) हाल में एगो लड़की के साथ मंगनी होले हल, यानी हमर बहिन अवदोत्या रोमानोव्ना रस्कोलनिकोवा के साथ । लेकिन पितिरबुर्ग अइला पर, ऊ परसुन हमन्हीं के पहिलौका भेंट के दौरान हमरा साथ झगड़ पड़लइ, आउ हम ओकरा अपना हीं से निकास बाहर कइलिअइ, जेकर दू गो गोवाह हइ । ई अदमी बहुत द्वेष से भरल हइ ... परसुन तक हमरा ई नयँ मालूम हलइ, कि ऊ अपने के साथ ठहरल हइ, अंद्रेय सिम्योनोविच, कि आउ शायद ओहे दिन जब हमन्हीं बीच झगड़ा होलइ, मतलब परसुने, ऊ ई बात के गोवाह हलइ, कि कइसे हम स्वर्गीय मिस्टर मरमेलादोव के दोस्त के हैसियत से, उनकर पत्नी कतेरिना इवानोव्ना के कुछ पइसा उनकर अंत्येष्टि खातिर देलिअइ । ऊ तुरतहीं हमर मइया के एगो नोट लिखलकइ आउ ओकरा सूचित कइलकइ, कि हम सब्भे पइसा कतेरिना इवानोव्ना के नयँ देलिअइ, बल्कि सोफ़िया सिम्योनोव्ना के, आउ एकरा साथे-साथ बहुत घटिया अभिव्यक्ति में सोफ़िया सिम्योनोव्ना के ... चरित्र के उल्लेख कइलकइ, मतलब, सोफ़िया सिम्योनोव्ना के साथ हमर संबंध के स्वरूप के बारे इशारा कइलकइ । ई सब कुछ, जइसन कि अपने समझऽ हथिन, हमर माय आउ बहिन के साथ लड़ाय लगावे के उद्देश्य से कइलकइ, उनकन्हीं के उसकावे खातिर, कि हम उनकर आखिरी जुटावल ऊ पइसा के आलतू-फालतू काम में उड़ा रहलिए ह, जे पइसा से उनकन्हीं हमरा मदत करऽ हका । कल्हे साँझ के, माय आउ बहिन के साथ ओकर उपस्थिति में हम सच्चाई के पुनः स्थापित कइलिअइ, ई प्रमाणित करके, कि पइसवा हम अंत्येष्टि लगी कतेरिना इवानोव्ना के देलिए हल, न कि सोफ़िया सिम्योनोव्ना के, कि परसुन तक तो हम सोफ़िया सिम्योनोव्ना के जानवो नयँ करऽ हलिअइ आउ हम अपन आँख से ओकरा देखवो नयँ कइलिए हल । एकर साथे-साथ हम आउ आगू बतइलिअइ, कि ऊ, प्योत्र पित्रोविच लूझिन, अपन सब्भे गुण के साथ, सोफ़िया सिम्योनोव्ना के कानी अँगुरी के बराबर भी नयँ हइ, जेकरा बारे ऊ एतना घटिया बात करऽ हइ । ओकर ई सवाल पर - कि की हम सोफ़िया सिम्योनोव्ना के बगल में अपन बहिन के बइठा सकऽ हिअइ ? - हम जवाब देलिअइ, कि हम तो अइसन ओहे दिन करियो चुकलिए ह । ई बात से गोस्सा करके, कि हमर माय आउ बहिन, ओकर झूठ निंदा से, हमरा साथ झगड़ा करे लगी नयँ चाहऽ हका, त ऊ अक्षम्य ढिठाई के साथ अपशब्द पर अपशब्द बोलते गेलइ । आखिरकार रिश्ता टूट गेलइ, आउ ओकरा घर से निकास देवल गेलइ । ई सब कुछ घटना कल्हे साँझ के घटलइ । अब हम अपने के विशेष ध्यान देवे खातिर निवेदन करऽ हिअइ – कल्पना करथिन, कि अगर ओकरा ई साबित करे में सफलता मिल गेलइ, कि सोफ़िया सिम्योनोव्ना चोरनी हइ, त पहिला, ऊ हमर माय आउ बहिन के साबित कर देते हल, कि ऊ अपन शक्का में लगभग सही हलइ; कि ओकर ई बात पर नराजगी सही हलइ, कि हम अपन बहिन आउ सोफ़िया सिम्योनोव्ना के एक्के स्तर पर रखलिअइ (अर्थात् दुन्नु के बराबर के दर्जा देलिअइ); कि हमरा पर हमला करके, ऊ हमर बहिन आउ अपन मंगेतर के मान-प्रतिष्ठा के रक्षा (protect), आउ ओहे से बचाव (defend) भी कर रहले हल । एक शब्द में, ई सब के जरिए ऊ एक तुरी फेर से हमर रिश्तेदार से झगड़ा करावे में कामयाब हो जइते हल, आउ वस्तुतः ओकरा फेर से उनकन्हीं के कृपापात्र बन जाय के उमीद हो जइते हल । अब हमरा ई बतावे के जरूरत नयँ हइ, कि ऊ व्यक्तिगत रूप से हमरा से बदला लेवे के प्रयास कर रहले हल, काहेकि ओकरा ई बात माने लेवे के आधार हइ, कि सोफ़िया सिम्योनोव्ना के मान-प्रतिष्ठा आउ खुशी हमरा लगी बहुत प्रिय हइ । त ई हकइ ओकर सब हिसाब-किताब ! हमरा तो एहे समझ में आवऽ हइ ई सब खिस्सा के जड़ ! त एहे हइ कारण, आउ दोसर कुछ हो नयँ सकऽ हइ !"
रस्कोलनिकोव अइसीं, चाहे लगभग अइसीं अपन भाषण खतम कइलकइ, अकसर बीच-बीच में जनता के अचरज भरल उद्गार से बाधित होलइ, लेकिन जे बहुत ध्यान से सुन्नब करऽ हलइ । लेकिन बीच-बीच में ई सब बाधा के बावजूद, ऊ तीक्ष्ण ढंग से, शांतिपूर्वक, सही-सही, स्पष्ट रूप से, आउ दृढ़तापूर्वक बोलते रहलइ । ओकर तीक्ष्ण अवाज, ओकर दृढ़ विश्वास के स्वर (tone) आउ कठोर मुद्रा सब्भे पर असाधारण प्रभाव डललकइ ।
"सही, सही, एहे बात हइ !" बड़ी जोश के साथ लिबिज़्यातनिकोव पुष्टि कइलकइ । "ई बिलकुल सही होवे के चाही, काहेकि ऊ ठीक-ठीक अइसीं हमरा पुछलकइ, जइसीं सोफ़िया सिम्योनोव्ना हमन्हीं के कमरा में प्रवेश कइलकइ, "अपने हिएँ हथिन की ? हम कतेरिना इवानोव्ना के अतिथि सब के बीच अपने के तो नयँ देखलिअइ? ऊ एकरा लगी हमरा खिड़की भिर ले गेल आउ हुआँ धीरे से पुछलक । मतलब, ओकरा लगी जरूरी हलइ, कि हियाँ अपने रहथिन हल ! एहे बात हइ, एहे सब बात हइ !"
लूझिन चुप रहलइ आउ तिरस्कारपूर्वक मुसकइते रहलइ । तइयो, ओकर चेहरा बहुत पीयर पड़ गेले हल । लगऽ हलइ, कि ऊ सोचब करऽ हलइ, कि कइसे ऊ ई झंझट से बाहर निकसइ । शायद, ऊ खुशी से सब कुछ छोड़-छाड़ देते हल आउ निकस जइते हल, लेकिन अइसन परिस्थिति में ई लगभग असंभव हलइ; एकर मतलब होते हल सीधे ई स्वीकार कर लेना कि ओकरा पर लगावल इलजाम सब सही हइ, आउ एहो बात कि ऊ वास्तव में सोफ़िया सिम्योनोव्ना के झूठमूठ के बदनाम करे के कोशिश कइलके हल । एकर अलावे जनता भी, आउ ओहो जरी पीयल, बहुत जादे उत्तेजित हलइ । आपूर्तिकर्ता, हलाँकि, कुच्छो नयँ समझ पइलके हल, लेकिन सबसे जादे चिल्ला हलइ आउ लूझिन लगी कुछ बहुत अप्रिय कदम के प्रस्ताव रख रहले हल । लेकिन कुछ बिन पीयल लोग भी हलइ; लोग सब्भे कमरा से आके जामा हो रहले हल । तीनो ठिगना पोल भयंकर रूप से क्रोधित हलइ आउ लगातार चिल्ला रहले हल - "Panie lajdak!" [पानिये लायदाक ! (पॉलिश) - श्रीमान दुर्जन !] आउ पॉलिश में आउ कुछ तरह के धमकी बड़बड़ा रहले हल । सोनिया तनावपूर्ण ध्यान (strained attention) से सुन रहले हल, लेकिन मानूँ ओहो सब कुछ नयँ समझ पा रहले हल, जइसे मूर्छा से जाग रहल होवे । ऊ बस रस्कोलनिकोव पर से अपन नजर नयँ हटा रहले हल, ई महसूस करते, कि ओहे ओकर रक्षक हइ । कतेरिना इवानोव्ना खरखर के अवाज के साथ मोसकिल से साँस ले रहले हल आउ लग रहले हल, कि ऊ भयंकर रूप से थक्कल हइ । सबसे जादे बेवकूफ लग रहले हल अमालिया इवानोव्ना, जे अपन मुहमा खोलले खड़ी हलइ आउ जेकरा कुच्छो समझ में नयँ आ रहले हल । ओकरा खाली एहे देखाय देब करऽ हलइ, कि प्योत्र पित्रोविच कइसूँ मुसीबत में फँस चुकले ह । रस्कोलनिकोव फेर से बोले लगी निवेदन कइलकइ, लेकिन ओकरा अपन बात खतम करे के मौका नयँ देल गेलइ - सब्भे चिल्लाब करऽ हलइ, आउ गारी आउ धमकी के साथ लूझिन के चारो तरफ से घेरले हलइ । लेकिन प्योत्र पित्रोविच डरलइ नयँ । ई देखके, कि सोनिया पर लगावल इलजाम बिलकुल नाकाम हो चुकल ह, ऊ सीधे ढिठाई पर उतर अइलइ ।
"माफ करथिन, महाशय, माफ करथिन; भीड़ नयँ लगाथिन, हमरा जाय के रस्ता तो देथिन !" ऊ भीड़ के बीच रस्ता बनइते कहते रहलइ, "आउ मेहरबानी करथिन, धमकाथिन नयँ; हम अपने के आश्वस्त करऽ हिअइ, कि एकरा से कोय लाभ नयँ होतइ, कुछ नयँ कर पइथिन, हम दस साल के डरपोक बुतरू नयँ हिअइ जी, बल्कि एकर विपरीत, अपनहीं सब के, महाशय, जवाब देवे पड़तइ, कि एगो आपराधिक मामला पर जबरदस्ती परदा डललथिन । चोरनी के, परदाफाश से जादे कइल जा चुकले ह, आउ हम ई बात के आगू बढ़इबइ, जी । अदालत में अइसन आन्हर, आउ ... पीयल लोग नयँ रहऽ हथिन जी, आउ दू गो बदनाम नास्तिक, क्रांतिकारी आउ स्वच्छंद विचारक पर विश्वास नयँ करते जइथिन, जे हमरा पर व्यक्तिगत रूप से बदला लेवे के ध्येय से हमरा पर इलजाम लगा रहले ह, आउ जे अइसन बेवकूफ हइ, कि खुद्दे ई बात के मान रहले ह ... अच्छऽ जी, माफ करथिन जी !"
"हमर कमरा में तुरतहीं अपने के आत्मा तक के नयँ रहे के चाही; निकस जाय के मेहरबानी करथिन, आउ सब कुछ हमन्हीं बीच खतम हो गेलइ ! आउ जब हम सोचऽ हिअइ, कि हमहीं ओकरा पूरे दू सप्ताह तक ... अपन सिद्धांत समझावे में अकास-पताल एक कर देलिअइ ! ..."
"लेकिन हम तो खुद्दे अपने के, अंद्रेय सिम्योनोविच, आझ बतइलिए हल, कि हम कमरा खाली कर रहलिए ह, जब हमरा आउ ठहरे लगी कह रहलथिन हल; अभिए हम आउ खाली ई कहे लगी चाहबइ, कि अपने मूरख हथिन जी । हम सलाह दे हिअइ, कि अपने अपन कमजोर दिमाग आउ कमजोर आँख के इलाज करवा लेथिन । माफ करथिन, महाशय लोग !"
भीड़ के बीच धक्का-मुक्की करके अपन रस्ता बना लेलकइ; लेकिन आपूर्तिकर्ता एतना असानी से ओकरा छोड़े लगी नयँ चाह रहले हल, खाली गारी-घिन्ना करते ऊ टेबुल पर से एगो गिलास ले लेलकइ, हावा में घुमइलकइ आउ प्योत्र पित्रोविच पर निशाना साधके फेंकलकइ; लेकिन गिलसवा उड़के सीधे जाके अमालिया इवानोव्ना के लग गेलइ । ऊ चीख पड़लइ, आउ आपूर्तिकर्ता, जे गिलसवा फेंके बखत अपन संतुलन खो बइठले हल, धड़ाम से टेबुल के निच्चे गिर पड़लइ । प्योत्र पित्रोविच अपन कमरा में चल गेलइ, आउ आध घंटा के बाद ऊ घर पर नयँ हलइ । सोनिया, जे स्वभाव से भीरु हलइ, आउ पहिले से जानऽ हलइ, कि ओकरा केकरो दोसरा के अपेक्षा बरबाद करना जादे असान हलइ, आउ कोय भी बिन दंड के ओकरा अपमानित कर सकऽ हलइ । लेकिन तइयो, ई पल तक ओकरा लगऽ हलइ, कि कइसूँ विपत्ति से बच सकऽ हलइ - सवधानी बरत के, सीधापन से, आउ सबके आउ हरेक के सामने नम्र बन के । निराशा ओकरा लगी बहुत भारी हलइ । ऊ वस्तुतः सहनशक्ति से आउ लगभग बिन कोय शिकायत के सब कुछ, आउ एकरो, सहन कर सकऽ हलइ । लेकिन शुरू-शुरू पल में ओकरा बहुत भारी पड़लइ । अपन विजय आउ दोषमुक्ति के बावजूद - जब पहिला भय आउ पहिला स्तब्धता गुजर गेलइ, जब ऊ सब कुछ स्पष्ट रूप से समझ गेलइ - तब असहायपन आउ अपमान के एहसास ओकर दिल के दर्दनाक रूप से कष्ट देलकइ । ऊ भावोन्मत्त (hysterical) हो गेलइ । आखिरकार, नयँ सह सकला के कारण, ऊ कमरा से तेजी से निकस पड़लइ आउ घर भाग गेलइ । अइसन लगभग लूझिन के बाहर चल जाय के तुरते बाद होलइ । अमालिया इवानोव्ना, जब ओकरा पर गिलास पड़लइ आउ उपस्थित लोग के जोर के ठहाका लगलइ, तब ओहो दोसरा के चलते अप्रिय घटना के सह नयँ पइलकइ । चीख के साथ ऊ क्रोध से पागल होके, कतेरिना इवानोव्ना के हर बात लगी दोषी समझके, ओकरा पर टूट पड़लइ ।
"निकस फ्लैट से ! अभिए ! मार्च !" आउ एतना कहके, ओकरा कतेरिना इवानोव्ना के जे कुछ समान हाथ लगलइ, ऊ सब के फर्श पर फेंके लगलइ । अइसीं लगभग मरल, लगभग मूर्छित, साँस फुल्लल, पीयर, कतेरिना इवानोव्ना बिछौना पर से उछल पड़लइ (जेकरा पर थकान से गिर पड़ले हल) आउ अमालिया इवानोव्ना पर टूट पड़लइ । लेकिन मुकाबला बिलकुल अनमेल हलइ; ऊ (अमालिया) ओकरा पंख नियन दूर ढकेल देलकइ ।
"कीऽ ! मानूँ ऊ नास्तिक के झूठमूठ के निंदा काफी नयँ हलइ - ई जीव हमरा पर झपटऽ हइ ! कीऽ ! हमर पति के अंत्येष्टि के दिन हमरा फ्लैट से भगाब करऽ हइ, हमर नून-रोटी के बाद, सड़क पर, अनाथ बुतरून के साथ फेंकब करऽ हइ ! त काहाँ हम जइअइ !" सिसकते आउ हँफते, बेचारी औरत चीखलइ । "हे भगमान !" ऊ अचानक चिल्लइलइ, ओकर आँख चमक रहले हल, "की वास्तव में न्याय नयँ रह गेले ह ! तूँ केकर रक्षा करबऽ, अगर हमन्हीं अनाथ के नयँ ? ठीक हइ, देखबइ ! संसार में न्याय आउ सच्चाई हइ, हकइ, हम खोजबइ ! (अमालिया से) अभी, जरी इंतजार कर, नास्तिक जीव ! पोलेच्का, बुतरुअन साथे हियाँ रहिहँऽ, हम आवि हउ । हमर इंतजार करिहँऽ, बल्कि रोडो पर ! हम देखबइ, संसार में न्याय हइ कि नयँ ।"
आउ अपन सिर पर ओहे हरियरका द्रा-द-दाम शाल डालके, जेकरा बारे स्वर्गीय मरमेलादोव (रस्कोलनिकोव के साथ बातचीत के दौरान) अपन कहानी में उल्लेख कइलके हल, कतेरिना इवानोव्ना, अव्यवस्थित आउ नशा में चूर, अभी तक कमरा में भीड़ लगइले, किरायेदार सब के भीड़ के चीरते, आउ रोते-सिसकते आउ लोर ढारते बाहर रोड पर निकस गेलइ - अनिश्चित लक्ष्य के साथ कहीं तो अभिए, तुरते कइसहूँ न्याय खोजे लगी । डर से पोलेच्का बुतरुअन के साथ कोना में एगो सन्दूक पर दुबकल रहलइ, जाहाँ दुन्नु छोटकुन्नन से लिपटल सिर से पाँव तक कँपते मइया के वापस आवे के इंतजार करे लगलइ । अमालिया इवानोव्ना कमरा में एन्ने-ओन्ने तेजी से चक्कर लगाब करऽ हलइ, चीख रहले हल, विलाप कर रहले हल, जे भी कुछ ओकरा हाथ लग जा हलइ, ऊ सब कुछ फर्श पर फेंक रहले हल, आउ बवाल मचइले हलइ । किरायेदार लोग बिन कोय कारण के चिल्लाब करऽ हलइ - कुछ लोग बित्तल घटना पर जेतना पार लगलइ, ओतना बोललइ; दोसर लोग झगड़ब आउ गरियाब करऽ हलइ; जबकि कुछ लोग गीत गावे लगी शुरू कर देलकइ ...
"आउ हमरो जाय के समय हो गेल !" रस्कोलनिकोव सोचलकइ । "अच्छऽ, सोफ़िया सिम्योनोव्ना, देखबइ, कि अपने के अब की कहे के हइ !"
आउ ऊ सोनिया के फ्लैट तरफ रवाना हो गेलइ ।
Posted by नारायण प्रसाद at 5:06 AM
Labels: अनूदित साहित्य, उपन्यास
No comments:
Subscribe to: Post Comments (Atom)